Suomi 2000-vuosikymmenellä

**[[Suomi]]** oli **[[2000-luvun ensikymmen|2000-luvun ensimmäisellä vuosikymmenellä]]** jälkiteollinen runsaan viiden miljoonan ihmisen yhteiskunta. Vuosikymmentä leimasi talouden nousukausi, joka päättyi finanssikriisiin vuonna 2008. Telekommunikaatioyhtiö Nokian merkitys Suomen taloudelle oli huomattavan suuri. Suomen kansa valitsi vuonna 2000 ensimmäisen kerran tasavaltansa johtoon naisen, Tarja Halosen. Maa sai myös kautta aikain ensimmäisen naispääministerinsä, Anneli Jäätteenmäen vuonna 2003, tosin vain kymmeneksi viikoksi. Vuosikymmenen pääministeripuolueita olivat Suomen Sosialidemokraattinen Puolue ja Suomen Keskusta. Lentomatkailu Euroopan kaupunkeihin yleistyi selvästi.

2000-vuosikymmenen Suomessa internet ja matkapuhelimet yleistyivät nopeaan tahtiin ja tulivat lähes kaikkien ihmisten käyttöön. Kotona oli kiinteä ADSL-nettiyhteys tai kaapelinetti, mutta matkapuhelimen Internet-ominaisuudet olivat vaisut. Digitaalikamerat yleistyivät ja matkapuhelimiin tuli värinäytöt ja kameraominaisuudet. Suomi kansainvälistyi taloudellisesti ja kulttuurisesti. Maahanmuuttajien osuus maan väestöstä kasvoi ja väestön ikääntyminen jatkui.

Viihteessä uutta olivat niin kutsutut tositelevisio-ohjelmat, joihin usein liittyi kilpailu, jossa osallistuja yksi toisensa jälkeen putosi pois. Musiikissa suosionsa vakiinnuttivat muun muassa Anssi Kela, Antti Tuisku ja Nightwish. Suomi voitti Euroviisut ensimmäisen ja toistaiseksi ainoan kerran vuonna 2006 Lordin kappaleella *[[Hard Rock Hallelujah]]*. Elokuvateattereihin tuli yhdysvaltalaisen Al Goren dokumenttielokuva *[[Epämiellyttävä totuus]]*, jota koululaiset kävivät katsomassa elokuvateatterissa.

Suomi toimi Euroopan unionin puheenjohtajamaana heinäkuun 2006 alusta vuoden loppuun. Kyseessä oli toinen puheenjohtajakausi vuoden 1995 alussa alkaneen Suomen EU-jäsenyyden aikana. Kauden huipentuma oli Helsingissä 10.–11. syyskuuta 2006 pidetty Aasian ja Euroopan yhteistyöfoorumin huippukokous (ASEM), joka oli suurin Suomessa koskaan järjestetty valtionpäämiestason tapaaminen. Kokousta varjostivat poliisin ja tapaamista vastustaneiden mielenosoittajien yhteenotot (Smash ASEM).

## Politiikka
### Valtio

Suomi siirtyi kolmannelle vuosituhannelle presidenttinään Martti Ahtisaari. Talvella 2000 tasavallan presidentiksi valittiin ensimmäistä kertaa nainen, sosiaalidemokraattien Tarja Halonen, joka istui kaksi kautta. Suomen uusi perustuslaki tuli voimaan maaliskuussa 2000: uudistus vahvisti parlamentaarista demokratiaa ja korosti pääministerin asemaa. Presidentin valta supistui.

Eduskuntavaaleja Suomessa järjestettiin 2000-luvun ensikymmenellä kaksi kappaletta:
*Eduskuntavaalit 2003
*Eduskuntavaalit 2007.

Suurimpia puolueita olivat Suomen Keskusta, Kansallinen Kokoomus ja SDP. Vasemmiston kannatus oli merkittävästi vähäisempää kuin aiempina vuosikymmeninä: vuoden 2007 vaaleissa SDP:n, Vasemmistoliiton ja pienten vasemmistopuolueiden yhteenlaskettu ääniosuus oli hieman yli 30&nbsp;%. Vihreä liitto oli vakiinnuttanut paikkansa puoluekartalla ja perussuomalaiset oli muutaman prosentin pienpuolue. Äänestysvilkkaus oli samaa luokkaa kuin 1990-luvulla, noin kaksi kolmasosaa äänioikeutetuista kävi äänestämässä.

Keväällä 2008 nousi vaalirahakohu, koska edellisen vuoden eduskuntavaaleissa useiden ehdokkaiden vaalirahoituksessa havaittiin puutteita. Kohu jatkui useamman vuoden ja paljasti asian takana olleen Suomen mittakaavassa poikkeuksellisen laajaa korruptiota. Kohu johti vaalirahoituslain tiukentamiseen ja lahjoitusten vähenemiseen.

Suomella oli vuosikymmenen aikana neljä hallitusta, joista Anneli Jäätteenmäen hallitus oli hallituspäiviltään eräs maan historian lyhyimmistä: 69 päivää. 2000-vuosikymmenen pääministereitä olivat Paavo Lipponen ja Matti Vanhanen, joiden valtakausien välissä oli edellä mainittu Jäätteenmäen kausi keväällä 2003. Jäätteenmäen eroon johti Irak-skandaalina tunnettu tietovuoto. Suomen 2000-luvun ensikymmenen hallitukset olivat:
*Lipposen II hallitus (1999–2003)
*Jäätteenmäen hallitus (2003)
*Vanhasen I hallitus (2003–2007)
*Vanhasen II hallitus (2007–2010).

Kesäkuun alussa 2006 tuli kuluneeksi sata vuotta siitä, kun Suomen suuriruhtinaskunnan valtiopäivät päättivät perustaa Suomeen yksikamarisen eduskunnan. Toukokuun lopulla 2007 oli puolestaan kulunut sata vuotta ensimmäisistä eduskuntavaaleista.

Eduskunta hyväksyi joulukuussa 2006 Euroopan unionin perustuslain ja lain sen voimaansaattamiseksi äänin 125–39. Päätöksen merkitys jäi kuitenkin käytännössä vähäiseksi, koska EU:n perustuslain voimaantulo olisi edellyttänyt kaikkien EU:n jäsenmaiden hyväksyntää. Ranska ja Alankomaat olivat hylänneet sen vuonna 2005 järjestetyissä kansanäänestyksissä.

Kauppa- ja teollisuusministeriö ja työministeriö yhdistettiin uudeksi työ- ja elinkeinoministeriöksi vuoden 2008 alussa. Uuteen ministeriöön tulivat Suomen sisäministeriöstä aluepoliittiset tehtävät, kun taas työministeriölle kuuluneet maahanmuuttoon liittyvät asiat siirrettiin sisäministeriöön. Samalla Ulkomaalaisviraston nimi muutettiin Maahanmuuttovirastoksi.

### Puolueet
Kansanedustaja Risto Kuisma, joka oli eronnut SDP:sta vuonna 1997, palasi takaisin vanhaan puolueeseensa alkuvuonna 2001, ja hänen perustamansa Remonttiryhmä-puolue lopetti toimintansa.

Kansanedustaja Seppo Kanerva loikkasi joulukuussa 2002 Kokoomuksen eduskuntaryhmästä Keskustan eduskuntaryhmään, koska häntä ei hyväksytty Kokoomuksen ehdokkaaksi vuoden 2003 eduskuntavaaleissa. Kun myös Keskusta kieltäytyi ottamasta Kanervaa ehdokaslistoilleen, hän siirtyi tammikuussa 2003 Liberaaleihin ja ilmoitti muodostavansa puolueen eduskuntaryhmän. Maaliskuun 2003 vaaleissa Kanerva putosi eduskunnasta.

Suomen Maaseudun Puolue, jonka toiminta oli päättynyt konkurssiin vuonna 1995, poistettiin puoluerekisteristä vuoden 2003 eduskuntavaalien jälkeen.

Kansanedustaja Suvi-Anne Siimes erosi Vasemmistoliiton puheenjohtajan paikalta maaliskuun alussa 2006 ja ilmoitti jättävänsä eduskunnan vuoden 2007 vaaleissa. Uudeksi puoluejohtajaksi valittiin Martti Korhonen.

Kansanedustaja Seppo Lahtela loikkasi Keskustan eduskuntaryhmästä Kokoomuksen eduskuntaryhmään lokakuussa 2006. Vihreiden kansanedustaja Merikukka Forsius loikkasi Kokoomukseen helmikuussa 2008.

### Kunnat
Kunnallisvaaleja Suomessa järjestettiin 2000-luvun ensikymmenellä kolme kappaletta:
*Kunnallisvaalit 2000
*Kunnallisvaalit 2004
*Kunnallisvaalit 2008.

Kunnallisvaaleissa äänestysaktiivisuus oli alempi kuin eduskuntavaaleissa, vuoden 2000 vaaleissa äänestämässä kävi alle 56&nbsp;% äänioikeutetuista. Vuoden 2008 vaaleissa päästiin jälleen yli 60&nbsp;%:n. Vasemmistopuolueet menettivät asemiaan myös kunnallisvaaleissa. Vuoden 2008 kunnallisvaalit jouduttiin järjestämään uudelleen syyskuussa 2009 Kauniaisissa, Karkkilassa ja Vihdissä, joissa oli kokeiltu sähköistä äänestystä.

Tampere sai syyskuussa 2006 ensimmäisenä kaupunkina Suomessa vaaleilla valitun pormestarin, kun kaupunginvaltuusto valitsi kaupunginjohtaja Jarmo Rantasen (SDP) seuraajaksi kaupungin talousjohtajana toimineen Timo P. Niemisen (kok.).

### Lainsäädäntö
Suomen uusi perustuslaki astui voimaan 1. maaliskuuta 2000. Samalla kumottiin vuoden 1919 hallitusmuoto, vuoden 1928 valtiopäiväjärjestys sekä vuonna 1922 annetut laki valtakunnanoikeudesta sekä niin kutsuttu ministerivastuulaki.
Muita vuosikymmenen aikana voimaan tulleita lakeja:
* 2000: Uusi tupakkalaki korvasi vanhan lain vuodelta 1977.
* 2000: Laki lähdeverosta
* 2000: Laki urheilijoiden eläketurvasta
* 2000: Laki kunnallisesta vapaaehtoisesta esiopetuksesta
* 2001: Uusi työsopimuslaki korvasi vanhan lain vuodelta 1970
* 2003: Uusi kansalaisuuslaki korvasi vanhan lain vuodelta 1968
* 2003: Järjestyslaki korvasi kaupunkien ja kuntien antamat omat järjestyssäännöt
* 2004: Uusi kielilaki korvasi vanhan lain vuodelta 1922
* 2004: Ulkomaalaislaki
*2005: Laki Pallas-Yllästunturin kansallispuistosta

### Merkittäviä poliitikkoja

*Martti Ahtisaari, tasavallan presidentti 1994–2000, Nobelin rauhanpalkinnon saaja 2008
*Tarja Halonen, tasavallan presidentti 2000–2012
*Paavo Lipponen, pääministeri 1995–2003, eduskunnan puhemies ja SDP:n puheenjohtaja
*Anneli Jäätteenmäki, lyhytaikainen pääministeri, Keskustan puheenjohtaja ja eduskunnan puhemies
*Matti Vanhanen, pääministeri 2003–2010, Keskustan puheenjohtaja ja presidenttiehdokas 2006
*Esko Aho, Keskustan puheenjohtaja ja presidenttiehdokas 2000
*Tuija Brax, oikeusministeri
*Jan-Erik Enestam, RKP:n puheenjohtaja ja Pohjoismaiden neuvoston pääsihteeri
*Eero Heinäluoma, valtiovarainministeri ja SDP:n puheenjohtaja
*Anne Holmlund, sisäministeri
*Ville Itälä, Kokoomuksen puheenjohtaja ja sisäministeri
*Antti Kalliomäki, valtiovarainministeri
*Ilkka Kanerva, ulkoministeri
*Jyrki Katainen, valtiovarainministeri ja Kokoomuksen puheenjohtaja
*Johannes Koskinen, oikeusministeri

*Leena Luhtanen, oikeusministeri
*Sauli Niinistö, valtiovarainministeri, Kokoomuksen puheenjohtaja, eduskunnan puhemies ja presidenttiehdokas 2006
*Kari Rajamäki, sisäministeri
*Kimmo Sasi, ulkomaankauppaministeri sekä liikenne- ja viestintäministeri
*Timo Soini, Perussuomalaisten puheenjohtaja ja presidenttiehdokas 2006
*Alexander Stubb, ulkoministeri
*Erkki Tuomioja, ulkoministeri
*Riitta Uosukainen, eduskunnan puhemies, valtioneuvos ja presidenttiehdokas 2000
*Jutta Urpilainen, SDP:n puheenjohtaja
*Paavo Väyrynen, ulkomaankauppa- ja kehitysministeri ja pitkäaikainen Euroopan parlamentin jäsen
*Stefan Wallin, RKP:n puheenjohtaja.

## Hallinnollinen jako

Läänien määrää oli vähennetty vuoden 1997 lääniuudistuksessa ja vuoden 2009 viimeisenä päivänä koko läänilaitos siirtyi historiaan. Suomen viimeisiä läänejä kutsuttiin suurlääneiksi; yhteensä niitä oli kuusi: Ahvenanmaan lääni, Etelä-Suomen lääni, Itä-Suomen lääni, Lapin lääni, Länsi-Suomen lääni ja Oulun lääni. Läänien tilalle tuli seitsemän aluehallintovirastoa, jotka käsittivät yhden tai useamman maakunnan. Länsi-Suomen läänistä muodostettiin Länsi- ja Sisä-Suomen aluehallintovirasto ja Lounais-Suomen aluehallintovirasto, muutoin virastojen alueet vastasivat lyhytaikaisiksi jääneistä suurläänejä.

1. tammikuuta 2010 perustetut aluehallintovirastot ovat:
*Etelä-Suomen aluehallintovirasto
*Itä-Suomen aluehallintovirasto
*Lapin aluehallintovirasto
*Lounais-Suomen aluehallintovirasto
*Länsi- ja Sisä-Suomen aluehallintovirasto
*Pohjois-Suomen aluehallintovirasto
*Ahvenanmaan valtionvirasto.

Entisen Oulun läänin nimeäminen Pohjois-Suomen aluehallintovirastoksi aiheutti keskustelua, sillä valtakunnan pohjoisin kolmannes sijaitsi "Pohjois-Suomen" pohjoispuolella.

2000-luvun ensikymmenellä Suomessa oli jäljellä yksi virallinen kuntamuoto: kunta. Vuoden 1995 kuntalain jälkeen mikä tahansa kunta sai kutsua itseään kaupungiksi, mikäli piti sitä asianmukaisena. 2000-vuosikymmenellä tehtiin useita kuntaliitoksia, erityisesti vuosikymmenen jälkipuoliskolla. Vuonna 2000 kuntia oli 452 eli vain hieman vähemmän kuin 1970-luvun lopulla. Vuonna 2010 kuntien määrä oli pudonnut 342:een eli joka neljäs kunta katosi kartalta. Monikuntaliitokset synnyttivät alueellisesti laajoja kokonaisuuksia, kuten Kouvolan ja Salon, joiden hallinnollinen alue sisälsi useita taajamia. Tilanne oli päinvastainen aiempaan, jolloin kaupunkien keskustaajamat ulottuivat kaupunkikuntaa ympäröivien maalaiskuntien alueille.

## Demografia

### Väestönmuutokset
Suomen väkiluku kasvoi 2000-luvun ensimmäisellä vuosikymmenellä maltillisesti, noin 3,5&nbsp;%. Väestönkasvu oli hitaimmillaan vuosikymmenen alussa ja kiihtyi vuosikymmenen loppua kohden. Suomi oli muuttovoittomaa: maahanmuutto lisääntyi huomattavasti maastamuuton pysyessä melko vakaana. Nettosiirtolaisuus ylitti 10&nbsp;000:n rajan vuonna 2006. Vuosikymmenen muuttotase oli lähes +90&nbsp;000 henkeä. Syntyvyys pysyi verraten vakaana, vuosittain syntyi noin 55&nbsp;000–60&nbsp;000 lasta. Kuolleiden määrä pysyi niin ikään vakaana, vuosittain siirtyi ajasta ikuisuuteen noin 50&nbsp;000 suomalaista. Yhteensä vuosikymmenen aikana syntyi 578&nbsp;000 lasta ja kuoli 488&nbsp;000 ihmistä. Suomen väestömäärän kokonaislisäys 2000-vuosikymmenellä oli 180&nbsp;000 henkeä. Väestönkasvun painopiste siirtyi luonnollisesta väestönlisäyksestä maahanmuuttoon.

Suomalaisten kokonaishedelmällisyys nousi vuosikymmenen loppua kohden: vuonna 1999 luku oli 1,73, vuonna 2009 puolestaan 1,86, eli korkeampi kuin kertaakaan vuoden 1969 jälkeen. Syntyvyys vuosikymmenellä jäi kuitenkin matalammaksi kuin 1970- ja 1980-luvuilla, sillä hedelmällisessä iässä olevien naisten lukumäärä oli aiempaa vähäisempi. Toisen maailmansodan jälkeiset suuret ikäluokat näkyivät edelleen vuosittain ylöspäin kohoavana pullistumana väestöpyramidissa, vuosikymmenellä he olivat 50–65-vuotiaita.

Kuntien välinen muutto lisääntyi 1990-luvun laman jälkeen, huippuvuonna 2007 muuttajia oli runsaat 270&nbsp;000. Myös kuntien sisäinen muuttoliike vilkastui.

Pitkän ajan trendeistä jatkuivat väestön ikääntyminen ja keskimääräisen elinajanodotteen kasvu. Vuonna 2000 Suomessa syntyneiden poikien elinajanodote oli 74,1 vuotta ja tyttöjen 81,0 vuotta. Vuonna 2010 luvut olivat pari vuotta korkeammat ja sukupuolten välinen ero kaventui aavistuksen. Keskimääräiset toteutuvat eliniät muodostunevat huomattavasti synnyinvuoden odotteita korkeammiksi, kuten aiempienkin sukupolvien.

Imeväiskuolleisuus laski 2000-luvun ensikymmenen aikana alle kolmen promillen, ja oli eräs maailman alhaisimmista.

### Väestön alueellinen jakautuminen
Koko 1900-luvun jatkunut Suomen väestön keskittyminen Uudellemaalle jatkui 2000-luvun ensimmäisellä vuosikymmenellä. Myös Pirkanmaan ja Pohjois-Pohjanmaan väestöosuudet kasvoivat. Väkilukuaan kasvattivat eritoten kasvukeskukset Helsinki, Tampere ja Oulu lähiympäristöineen. Myös Turun ja Jyväskylän seudut vetivät väkeä. Itä- ja Kaakkois-Suomen maakuntien väkiluvut laskivat.

Taulukossa on esitetty Suomen maakuntien väkiluku 1990-luvun ja 2000-vuosikymmenen viimeisenä päivänä Tilastokeskuksen mukaan. Aluejako on vuoden 2014 mukainen; Uudenmaan itäinen osa muodosti vuosina 1997–2011 Itä-Uudenmaan maakunnan, sen väkiluku on mukana Uudenmaan maakunnan väkiluvussa.

### Nurmijärvi-ilmiö
Eräs vuosikymmenen puheenaiheista oli niin kutsuttu Nurmijärvi-ilmiö eli ihmisten muuttaminen keskuskaupungeista kaupunkiseudun reuna-alueille, josta saattoi ostaa tilavan omakotitalon kaupunkikaksion hintaan. Nurmijärvi-ilmiö alkoi hiipua 2008, jonka jälkeen esimerkiksi Helsingin seudulla väestönkasvun painopiste siirtyi vaihteeksi reunoilta kohti ydintä. Käytännössä kyse oli muuttoliikkeen trendien jatkuvasta vaihtelusta, ei mistään uudesta ilmiöstä. Esimerkiksi Nurmijärvellä väestönkasvu oli 1980-luvulla nopeampaa kuin 2000-vuosikymmenellä, 1990-luvulla kasvu oli sitä vastoin hitaampaa.

## Talouselämä

Suomen bruttokansantuote kasvoi vuosina 1994–2008 lähes 70&nbsp;%. Kyseiset vuodet kattavat 1990-luvun laman ja 2008 alkaneen finanssikriisin välisen ajan. Vuonna 2000 Suomen bkt oli noin 158 miljardia euroa viitevuoden 2010 hintoihin. Vuonna 2008 bkt oli 198 miljardia, kunnes seuraavana vuonna tapahtui romahdus: bkt supistui yli kahdeksan prosenttia ja laski vuosikymmenen puolenvälin tasolle.

2000-luvun ensimmäisen vuosikymmenen talouskasvun takana oli pitkälti Nokia-vetoinen ICT-klusteri. Vuonna 2000 Nokian osuuden Suomen bkt:sta laskettiin olevan peräti neljä prosenttia. 2010-luvulla on arvioitu, että talouskasvu oli osittain "petollisen suotuisaa": palkkojen ja julkisten menojen nousu lähti käsistä, mikä rapautti Suomen kilpailukykyä. Vuonna 2008 alkoi teollisuuden pudotus, josta Suomi ei ollut toipunut vielä seuraavan vuosikymmenen puoleenväliin mennessä.

Inflaatio pysyi vuosikymmenen aikana maltillisena, useina vuosina se jäi alle yhden prosentin. Nousukauden lopussa vuonna 2008 inflaatio nousi hieman yli neljän prosentin, seuraavana vuonna se putosi nollaan. Kun vuoden 2000 kuluttajahintojen kokonaisindeksi on 100,0, vuoden 2009 luku on 115,3.

Suomen vaihtotase oli koko 2000-luvun ensikymmenen ajan ylijäämäinen, vuosikymmenen alussa ylijäämää oli jopa kahdeksan prosenttia bruttokansantuotteesta, mikä on suomalaisittain poikkeuksellista. Vuosikymmenen loppua kohden ylijäämä supistui, ja vaihtotase kääntyi alijäämäiseksi seuraavan vuosikymmenen alussa. Vaihtotase oli kääntynyt ylijäämäiseksi 1990-luvun laman jälkeen, kun viennin arvo kasvoi tuontia nopeammin. 2000-vuosikymmenellä ylijäämät alkoivat supistua kotimaisen kysynnän lisätessä tuonnin arvoa.

Työttömyysaste pysyi korkeana läpi vuosikymmenen. Vuonna 2000 Suomen työttömyysaste oli Työ- ja elinkeinoministeriön tilaston mukaan 12,6&nbsp;% ja vuonna 2009 puolestaan 11,2&nbsp;%. Alimmillaan työttömyysaste oli vuonna 2007, jolloin se oli 8,5&nbsp;%. Työvoiman ikääntyminen jatkui ja suuret ikäluokat poistuivat työelämästä suurimmilta osin.

Vuosikymmenen aikana puhuttiin Suomea uhkaavasta työvoimapulasta, "huutavan työvoimapulan" uumoiltiin olevan aivan nurkan takana. Käytännössä työvoimasta oli pulaa lähinnä terveysalalla. Laajamittainen työvoimapula ei realisoitunut myöskään seuraavan vuosikymmenen alkupuolella, vastoin ennusteita.

Suomen valtionvelka alkoi supistua 1990-luvun lopulla. Vuonna 2008 velkaa oli noin 54 miljardia euroa, minkä jälkeen velan määrä alkoi kasvaa. Velan suhde bruttokansantuotteeseen oli alimmillaan niin ikään 2008, jolloin se oli noin 29&nbsp;%. Vuonna 2000 suhde oli 48&nbsp;%.

Suomen bruttokansantuotteen vuosimuutos 2000-luvun ensikymmenellä:

Koko vuosikymmenen bruttokansantuote oli noin 1,77 biljoonaa euroa (viitevuoden 2010 hintoihin). Lukema on noin 39 prosenttia korkeampi kuin edellisen vuosikymmenen bruttokansantuote ja 67 prosenttia korkeampi kuin 1980-luvun bruttokansantuote.

Inflaatio yritti nostaa päätään vuosikymmenen alussa, mutta hidastui seuraavina vuosina lähes nollaan. Vuonna 2008 työpalkkoja nostettiin merkittävästi, ja samaan vuoteen osuu huomattava inflaatiopiikki. Vuonna 2009 kuluttajahinnat eivät sitä vastoin nousseet lainkaan.

Vähittäiskaupan alalla tapahtui useita myllerryksiä. Vuoden 2004 alussa Helsingin Osuuskauppa ja Osuusliike Elanto fuusioituivat, jolloin esimerkiksi Maxi-marketit muutettiin Prismoiksi. Wihurin Ruokamarkkinat sulautettiin Tradekaan 2005, mistä lähtien Wihuri alkoi keskittyä yksinomaan tukkukauppaan ja tekniseen kauppaan. Samana vuonna S-ryhmä osti Suomen Sparin. Vuonna 2002 päivittäistavaramarkkinoiden saksalainen haastaja Lidl rantautui Suomeen. S-ryhmä ohitti Ruokakeskon Suomen päivittäistavarakaupan markkinajohtajana. HK Ruokatalo Oyj osti loppuvuonna 2006 Ruotsin suurimman lihayhtiön Swedish Meatsin koko osakekannan 113 miljoonan euron kauppahintaan. Kaupan myötä yhtiön nimi muutettiin HKScan Oyj:ksi, ja siitä tuli Pohjoismaiden suurin liha-alan yritys ja viidenneksi suurin elintarvikealan yritys.

Vuosikymmenen aikana Suomeen rantautui useita ulkomaalaisia erikoisliikeketjuja, kuten Dressmann vuonna 2000, Bauhaus 2001, Stadium 2001, Clas Ohlson 2002, Plantagen niin ikään 2002 ja Gina Tricot vuonna 2007. 
2000-luvun ensikymmenen keskeisiä suomalaisia talousvaikuttajia olivat muun muassa Matti Alahuhta, Sari Baldauf, Antti Herlin, Mikael Lilius, Jorma Ollila, Antti Piippo, Björn Wahlroos ja Anders Wiklöf. Näkyviä ja usein mediassa esilläolleita talouselämän hahmoja olivat myös Lenita Airisto, Hjallis Harkimo ja Marimekon grande dame Kirsti Paakkanen.

### Euro

Euro oli otettu käyttöön tilivaluuttana tammikuussa 1999. Käteisvaluuttana Suomessa käytettiin markkaa vuoteen 2002. Suomi siirtyi euroon yhdentoista muun Euroopan unionin maan kanssa 1. tammikuuta 2002; Vaihtojakso markasta euroon kesti tammi- ja helmikuun 2002. Markkoja sai lunastaa euroiksi tasan kymmenen vuotta vaihtojakson päättymisestä. Euron virallinen muuntokerroin oli 5,94573 Suomen markkaa.

Käytännön elämässä muuntokerroin pyöristyi kuudeksi ja markkoja kutsuttiin usein mummonmarkoiksi. Ihmiset pähkäilivät kaupoissa kuuden kertotaulun kanssa ja päivittelivät euron myötä kohonneita hintoja. Hinnat nousivat vuonna 2002 keskimäärin 2,3&nbsp;%, eli saman verran kuin 2001. Myös muualla euroalueella kuluttajat kokivat hintojen nousseen, mikä johtui pitkälti siitä, että usein ostettavien halpojen tuotteiden hinnat todella nousivat poikkeuksellisen paljon, kun sen sijaan harvoin tehtävien suurten hankintojen hinnat eivät juuri kohonneet.

## Rikollisuus
Suomessa tehtiin 2000-luvun ensikymmenellä useita veritöitä oppilaitoksissa ja kauppakeskuksissa:
*Myyrmannin räjähdys 11. lokakuuta 2002
*Jokelan koulusurmat 7. marraskuuta 2007
*Kauhajoen koulusurmat 23. syyskuuta 2008
*Sellon ampumavälikohtaus 31. joulukuuta 2009.

Muita kohahduttaneita ja Suomen rikoshistoriassa poikkeuksellisia rikoksia olivat muun muassa Eveliina Lappalaisen surma 14. marraskuuta 2000, Heinojen murhat 24. elokuuta 2001, Kampin autopommi 16. heinäkuuta 2002 ja Ulvilan surma 1. joulukuuta 2006.

Kaikkiaan poliisin tietoon tulleita rikoksia kirjattiin vuosittain runsaat 400&nbsp;000 kappaletta. Henkirikoksia tilastoitiin vuosittain 103–155; niiden määrä oli hieman vähentynyt aiempiin vuosikymmeniin verrattuna. Järjestäytynyt rikollisuus yleistyi. 

Pankkiryöstöjä, joiden huippuaikaa olivat olleet vuodet 1991–1993, tehtiin 2000-vuosikymmenellä enää vain muutamia vuosittain. Maarianhaminassa tapahtui 10. elokuuta 2006 arvokuljetusryöstö, jossa tekijät saivat saaliikseen rahaa yli kymmenen miljoonan Ruotsin kruunun arvosta.

1990-luvulla huomiota herättäneet eläinaktivistien iskut turkistarhoille jatkuivat 2000-vuosikymmenen aikana. Vuosina 1995–2003 Suomessa oli tehty etenkin Pohjanmaalla noin 60 turkistarhaiskua, joissa oli päästetty vapaiksi kettuja ja minkkejä, värjätty niiden turkkeja ja tuhottu niiden siitoskortteja. Suomalaiset eläinaktivistit osallistuivat turkistarhaiskuihin myös ulkomailla. Sisäministeri Kari Rajamäki sanoi syyskuussa 2003 pitävänsä turkistarhaiskuja ”ekoterrorismina” ja vaati niistä langetettavien tuomioiden tuntuvaa koventamista. Vuonna 2003 Suomi oli maailman suurin ketunnahkojen sekä Tanskan ja Alankomaiden jälkeen maailman kolmanneksi suurin minkkiturkisten tuottajamaa.

Suomessa toimineen White Sea -varustamon omistama rahtialus *[[M/S Arctic Sea]]* kaapattiin Ruotsin aluevesillä Gotlannin ja Öölannin välillä heinäkuun lopulla 2009. Alus oli lähtenyt Pietarsaaresta kohti Algeriaa lastinaan Stora Enson sahatavaraa. Aluksella oli 15 hengen venäläinen miehistö ja se purjehti Maltan lipun alla. Kaappaukseen sisältyi useita outoja piirteitä, muun muassa pitkä aika itse kaappauksen ja sen julkitulon välillä. Kun Ruotsin poliisi ensi kerran kertoi tapahtuneesta, alus oli jo kaukana Biskajanlahdella, eikä siihen saatu yhteyttä. Kaappausdraama päättyi runsaat kolme viikkoa myöhemmin elokuun puolivälissä, kun Venäjän laivaston alus löysi *M/S Arctic Sean* Atlantilta läheltä Kap Verdeä. Venäläisiksi osoittautuneet kaappaajat pidätettiin.

## Liikenne

### Raideliikenne

Rautateiden sähköistäminen jatkui: 2000-vuosikymmenen lopussa yli puolet Suomen rataverkosta oli sähköistetty. Vuosikymmenen aikana sähköistetyn rataverkon pituus kasvoi noin 700 kilometriä. Suurin yksittäinen työmaa oli Lahden oikorata eli rataosuus Keravalta Lahteen, joka avattiin syyskuussa 2006. Uusi rata nopeutti junamatkaa Helsingistä Lahteen parhaimmillaan 48 minuuttiin, kun aiemmin matka Riihimäen kautta oli kestänyt vähintään tunnin ja 21 minuuttia. Vanhoja sinisiä vaunuja korvattiin kaksikerrosvaunuilla ja Pendolinojen määrää lisättiin. Henkilöliikenteen matkojen määrä lisääntyi sekä Helsingin lähiliikenteessä että kaukoliikenteessä. Junien kulunvalvontaa kehitettiin rakentamalla kulunvalvonnan ratalaitteita. Tavoitteena oli nostaa raideliikenteen turvallisuus eurooppalaiselta keskitasolta kansainväliselle huipputasolle.

### Tieliikenne
Henkilöautojen ensirekisteröintejä tilastoitiin yli 1,3 miljoonaa eli huomattavan paljon verrattuna 1990-lukuun. Vuonna 2009 rekisteröintien määrä tosin romahti. Vuosikymmenen alussa henkilöautoja oli noin 2,1 miljoonaa, vuosikymmenen lopussa lähes 2,8 miljoonaa. Henkilöautojen määrä tuhatta asukasta kohden ylitti 500:n rajan vuonna 2008. Henkilöautojen, pakettiautojen ja muiden autojen yhteenlaskettu lukumäärä oli pysynyt noin 2,2 miljoonassa yksikössä suurimman osan 1990-lukua; 2000-vuosikymmenellä niiden määrä kasvoi 2,4 miljoonasta yli 3,2 miljoonaan. Suhteellisesti vielä enemmän lisääntyi moottoripyörien ja mopojen lukumäärä. 

Noin kolmannes uusista henkilöautoista hankittiin yritysten tai yhteisöjen nimiin työsuhdeautoiksi. Suosituimpia työsuhdeautoja olivat Lexus, Chevrolet ja Alfa Romeo, joista yli 60 prosenttia ostettiin yrityksille. Yksittäisiä huomiota herättäneitä autoja olivat Antti ja Jaakko Rytsölän vuonna 2000 hankkimat Lamborghini Diablo -urheiluautot. 

Vuonna 1968 alkanut Saabin valmistus Uudenkaupungin autotehtaalla päättyi huhtikuussa 2003. 1990-luvun alusta lähtien Uudessakaupungissa oli koottu vain Saabin avoautoja.

Noin kolmannes Suomessa 2000-luvun ensikymmenellä ensirekisteröidyistä autoista kuului niin sanottuun alempaan keskiluokkaan ja hieman alle kolmannes ylempään keskiluokkaan. Pienten autojen osuus oli noin kuudesosa. Kaupunkiautojen suosio sen sijaan jäi vähäiseksi. Vuoden 2008 autoverouudistus kasvatti vähäpäästöisten autojen myyntiä. Volkswagenin, Toyotan ja Fordin markkinaosuudet pysyivät korkeina halki vuosikymmenen. Volkswagen-konserniin kuuluva Škoda kasvatti osuuttaan merkittävästi ja pääsi eroon negatiivisesta itäauto-leimastaan, Opelin suosio sen sijaan väheni. Niin kutsutut premium-merkit, kuten Audi ja BMW kasvattivat markkinaosuuttaan. Volvo ja Nissan pitivät markkinaosuutensa, sen sijaan ranskalaisten ja italialaisten merkkien suosio hiipui. Etelä-Koreasta tuli aivan uusia automerkkejä, kuten Kia, jotka saavuttivat kohtalaisen suosion suomalaisten autonostajien keskuudessa.

Loppuvuonna 2006 Suomen kolme yleisintä henkilöautomerkkiä olivat Toyota (319&nbsp;000 kappaletta), Volkswagen (245&nbsp;000) ja Opel (221&nbsp;000). Volkswagen-konsernin autot kaikkiaan muodostivat suuren osan Suomen autokannasta ja ensirekisteröidyistä autoista.

Automarkkinoiden kärkimerkkeihin 1970- ja 1980-luvuilla kuuluneen Ladan osuus uusien henkilöautojen myynnistä oli vuonna 2000 supistunut alle kahteen prosenttiin.Ladan osuutta rekisterissä olevien autojen määrästä oli vähentänyt tuntuvasti käytettyjen Ladojen vienti takaisin Venäjälle 1990-luvulla. Vuonna 2004 Lada oli kadonnut kokonaan Suomen 25 eniten myydyn henkilöautomerkin listalta ja jäänyt tilaston ”muut merkit” -osioon.

Käytöstä poistetun auton romuttaminen tuli maksuttomaksi uuden jätelain myötä syyskuun alusta 2004 lähtien. Lakiin liittyneen romuajoneuvoasetuksen mukaan autopurkamon oli vastaanotettava ajoneuvo, mikäli sen omistaja halusi poistaa sen rekisteristä. Suomen autokanta oli vanhempaa kuin muissa EU:n jäsenmaissa, ja autot romutettiin keskimäärin 18 vuoden ikäisinä.

Vuosikymmenen suuria tiehankkeita olivat valtatie 9:n perusparannus Oriveden ja Jämsän välillä vuosina 2002–2003, Tampereen läntisen kehätien rakentaminen moottoritieksi vuosina 2003–2008 ja valtatie 1:n viimeisen moottoritieosuuden rakentaminen haasteelliseen maastoon Lohjan ja Muurlan välille vuosina 2005–2008. Vuosaaren satamatie avattiin liikenteelle tammikuussa 2008. Vuonna 2008 Suomessa oli moottoriteitä noin 700 kilometriä ja yleisiä teitä kaikkiaan runsaat 51&nbsp;000 kilometriä. Vuonna 2007 Suomen yleisillä teillä oli 42 lossipaikkaa, joista suurin osa Turun saaristossa ja vesistöjen rikkomassa Itä-Suomessa.
 
Valaistuja tieosuuksia oli Suomessa vuonna 2003 yhteensä 10&nbsp;700 kilometriä. Jalankulku- ja pyöräilyväyliä oli yhteensä 4&nbsp;382 kilometriä.

### Meriliikenne
2000-luvun ensikymmenen meriliikenteen suurimpiin projekteihin kuuluu Vuosaaren satama, joka avattiin marraskuussa 2008 yli viiden vuoden rakennustöiden jälkeen. Sen ansiosta satamatoiminnot väistyivät Helsingin kantakaupungista, jonka vanhoille satama-alueille alettiin suunnitella asuinalueita.

Meriliikenteessä yleistyivät niin kutsutut pika-alukset, katamaraanit, joilla pääsi Helsingistä Tallinnaan puolessatoista tunnissa ja jotka eivät liikennöineet talvisin. Tallink osti Silja Linen 2006 ja toi  vuosikymmenen varrella useita upouusia laivoja Suomen liikenteeseen, kuten 212-metrisen M/S Baltic Princessin, joka teki neitsytmatkansa vuonna 2008.

Viking Line juhli 50-vuotista toimintaansa vuonna 2009. Juhlavuonna yhtiö liikennöi Itämerellä kaikkiaan seitsemällä aluksella. Vuonna 2008 yhtiö hankki uuden aluksen, *[[Viking XPRS]]:n*, Helsingin ja Tallinnan välille. *Viking XPRS:n* edeltäjä *[[M/S Rosella|Rosella]]* siirrettiin Maarianhaminan ja Kapellskärin väliselle reitille, jolla se korvasi *[[M/S Ålandsfärjan|Ålandsfärjan]]in.* 

Finnlines tilasi vuosikymmenen puolivälissä viisi matkustajarahtilaivaa, jotka nimettiin Star-sarjaksi.

### Lentoliikenne
Lentoliikenteen matkustajamäärät lisääntyivät. Vuonna 2000 Suomen lentoasemien matkustajamäärä oli noin 13,8 miljoonaa, vuonna 2009 puolestaan noin 16,2 miljoonaa huolimatta huomattavasta vähennyksestä kahteen edellisvuoteen nähden. Vuonna 2009 Helsinki-Vantaan matkustajamääräksi tilastoitiin noin 12,6 miljoonaa.

### Liikenneturvallisuus
Nopeasti lisääntyneestä ajoneuvojen lukumäärästä ja alati kasvavista liikennemääristä huolimatta liikenneturvallisuus koheni. Tieliikennekuolemien lukumäärä vähentyi vuosikymmenen alun yli 400:sta vuosikymmenen lopun alle 300:aan.

Suomen historian vakavin tieliikenneonnettomuus sattui Konginkankaalla 19. maaliskuuta 2004: Konginkankaan linja-autoturmassa kuoli 23 henkeä. Lähes päivälleen vuotta myöhemmin, 17. maaliskuuta 2005, sattui Etelä-Suomen ketjukolarisuma lähes kaikilla Helsingin sisääntuloväylillä. Useissa miltei samanaikaisissa ketjukolareissa sai surmansa kolme ja loukkaantui useita kymmeniä henkilöitä, ja niissä oli osallisina yhteensä yli 300 autoa.

Rekkaliikenteen riskeistä, Kaakkois-Suomen tiestön kunnosta ja erityisesti venäläisten rekkojen turvallisuudesta nousi vilkas keskustelu valtatie 7:llä Pyhtäällä helmikuussa 2006 sattuneen onnettomuuden vuoksi. Linja-auto oli ohittamassa kuorma-autoa, kun vastaan tullut venäläinen autojenkuljetusrekka alkoi heittelehtiä ja sen perävaunu osui linja-auton kylkeen. Onnettomuudessa kuoli kaksi ja loukkaantui seitsemän ihmistä.

Turvavyön käyttöpakko laajeni toukokuun alussa 2006 koskemaan kaikkia linja-autoja, joiden istuimille turvavyöt oli asennettu. Samalla alle 135-senttisten lasten turvaistuimet ja vauvojen turvakaukalot tulivat pakollisiksi kaikissa henkilö-, paketti- ja kuorma-autoissa.

2000-luvun ensikymmenen vakavimpia rautatieonnettomuuksia olivat Iin junaturma 9. helmikuuta 2000 ja Kuivaniemen junaturma 6. heinäkuuta 2000. Lento-onnettomuudet olivat pienkoneturmia, joissa kuoli enintään kaksi henkeä. Taipalsaaren onnettomuudessa 15. elokuuta 2008 sai surmansa kolme henkeä. Vuosikymmenen aikana sattuneet vesiliikenneonnettomuudet olivat lähinnä pienveneturmia.

## Koulutus
Suomi oli 2000-luvun ensikymmenellä peruskoulun yläluokkalaisten oppimistuloksia mittaavien PISA-tulosten kärkimaa etenkin lukutaidossa ja luonnontieteissä. Myös matematiikassa suomalaisoppilaat sijoittuivat hyvin korkealle. Tosin vuonna 2009 Suomen tulokset alkoivat hieman heikentyä.

## Arkkitehtuuri

Vuosituhannen vaihteessa oltiin siirrytty postmodernista arkkitehtuurista nykyarkkitehtuuriin, jonka tunnusmerkkejä ovat tyylien vaihtelevuus, mielikuvituksellisuus sekä runsas lasin ja metallin käyttö. 2000-luvun ensimmäisellä vuosikymmenellä valmistui useita näyttäviä lasipintaisia rakennuksia kuten 1990-luvullakin. "Lasiarkkitehtuurin" 2000-lukulaisia edustajia on muun muassa Itämerentorni (2000) Helsingin Ruoholahdessa ja Innova (2002) Jyväskylässä. Espoon Keilaniemeen valmistui vuonna 2001 73-metrinen Kone Building ja vuonna 2008 Leppävaaraan valmistui samankorkuinen Panorama Tower.

Uusia kauppakeskuksia kohosi eri puolille Suomea: Iso Omena avattiin 2001, Mylly niin ikään 2001, Sello 2003, Ideapark 2006, Skanssi 2009. Kauppakeskus Rajalla – På Gränsen avattiin aivan Ruotsin rajan välittömään läheisyyteen lokakuussa 2008. Myös kaupunkien ydinkeskustoihin rakennettiin kauppakeskuksia, suurimpana Kauppakeskus Kamppi, joka vihittiin käyttöön maaliskuussa 2006. Muita merkittäviä uuden vuosituhannen rakennuksia ovat esimerkiksi Lahden Sibeliustalo (2000), Kotkan Maretarium (2002), Pikkuparlamentti (2004), Turun pääkirjasto (2007) ja viihdekeskus Flamingo (2008).

Helsingin Vuosaareen valmistui syksyllä 2006 Suomen siihen asti korkein asuinrakennus, Cirrus, jonka kattokorkeus on lähes 90 metriä. 2000-luvun ensikymmenellä rakennettuja uusia asuinalueita ovat esimerkiksi Helsingin Aurinkolahti ja Arabianranta, Espoon Etelä-Leppävaara, Saunalahti ja Ymmersta, Vantaan Kartanonkoski, Turun Majakkaranta, Jyväskylän Lutakko sekä Oulun Kiikelinranta. Aiempien vuosikymmenten aluerakentamisen virheistä otettiin oppia ja kaavoituksessa pyrittiin luomaan persoonallisen ilmeikkäillä asuinalueilla vaihtelua kaupunkikuvaan. 2000-vuosikymmellä rakennettiin yhä paljon elementtikerrostaloja, mutta myös paikallaanmuuraaminen yleistyi. Elementtijulkisivuissa tiililaatta ja väribetoni olivat yleisiä, kun taas klinkkerilaatoista luovuttiin. Pohjakerrosten julkisivussa käytettiin usein kivilaattoja. Julkisivujen värikirjo runsastui. Tunnusomaisia piirteitä ajan kerrostaloissa olivat myös vaihtelevan kokoiset ikkunat ja pilarein kiinnitetyt lasitetut parvekkeet.

Toisen maailmansodan jälkeen rakennetun määrältään runsaan asuntokannan ikääntyminen merkitsi 2000-luvulle tultaessa korjausrakentamisen jatkuvaa kasvua. 1960- ja 1970-luvun lähiöiden esteettistä ilmettä haluttiin kohentaa ja energiatehokkuuteen kiinnitettiin erityistä huomiota.

2000-vuosikymmenen pientalot olivat aiempaa useammin nollaenergiataloja. Uusien omakotitalojen keskikoko kasvoi: vuonna 2010 valmistuneet omakotitalot olivat keskikooltaan 144 neliömetriä, 1990-luvun alun uusien omakotitalojen keskikoko oli 122 neliömetriä. 2000-luvun ensikymmenen asuntoarkkitehtuurissa tyypillisiä ilmiöitä ovat pulpettipeltikatot, suuret ikkunat, lasijulkisivut ja loppuun asti viety kliininen minimalismi. Vuosikymmenellä rakennettiin paljon myös maalaisromanttisia, koristelultaan perinteisiä klassisia tyylejä kopioivia pakettitaloja, joiden tunnusomaisia piirteitä ovat värikäs laudoitus, valkoiset ikkunapuitteet ja räystäslaudat, rimojen avulla pieniin ruutuihin jaetut ikkunat sekä korkea harjakatto.

## Muotoilu ja sisustus

Monialaisuus ja useiden materiaalien hallinta oli 2000-luvun ensikymmenen muotoilutrendi. Suomalaismuotoilijat työskentelivät paitsi suomalaisille, myös ulkomaisille yrityksille ja perustivat omia pieniä designyrityksiään ja yhteenliittymiään.

Retrotyyli tuli muotiin ja vanhojen tavaroiden hinnat ampaisivat ylös vastaavasti: tällainen arvonnousun kokenut esine oli esimerkiksi retronostalginen *Pehtoori*-kahvipannu. Lisäksi syntyi useita vanhaan perustuvia uusia tuotteita, esimerkiksi Marimekon Unikko-kuosia (1964) käytettiin lukemattomissa kulutustavaroissa.

Asemansa jo 1900-luvulla vakiinnuttanut Stefan Lindfors jatkoi uraansa 2000-vuosikymmenellä. Hän suunnitteli oivaltavia keittiötarvikkeita, kuten *Boy*-juomalasin Iittalalle ja *MeHu*-juomalasin Marlille. Vaatesuunnittelija Paola Suhosen muotitalo Ivana Helsinki löi itsensä läpi ja sai huomiota niin Suomessa kuin muuallakin. Suhonen ammensi usein lentävistä luontokappaleista: vuosikymmenen aikana hänen tallissaan syntyivät muun muassa Collection Tiira, Collection Dead Butterflies ja Collection Birdring.

Harri Koskinen (s. 1970) nimitettiin Suomen vuoden nuoreksi muotoilijaksi vuonna 2000. Koskisen muotoili vuosikymmenen aikana muun muassa Genelecin aktiivikaiuttimia, Issey Miyaken rannekelloja, graafisia kuoseja Marimekolle ja huonekaluja muun muassa Artekille. Lisäksi hän suunnitteli juomapulloja, kuten kierrätettävän polyetyleenitereftalaatti-materiaalista valmistettavan muovipullon Olville. Koskinen sai Compasso d’Oro -palkinnon 2005 sekä Torsten ja Wanja Söderberg -palkinnon 2009. Koskisen *Block*-valaisin (1996) pääsi New Yorkin Modernin Taiteen museon kokoelmiin vuonna 2000.

## Tekniikka
### Matkapuhelimet

Matkapuhelimet yleistyivät nopeasti ja lankapuhelinliittymien määrä kääntyi puolestaan selvään laskuun. Digitaalinen matkapuhelinjärjestelmä GSM syrjäytti 1980-luvun alussa käyttöönotetun analogisen NMT-järjestelmän. NMT-900-verkko suljettiin tammikuussa 2001 ja NMT-450-verkko tammikuussa 2003. Loppuvuonna 2008 Suomessa tilastoitiin lähes seitsemän miljoonaa matkaviestinliittymää, kun taas kiinteiden puhelinliittymien määrä oli laskenut alle 1,7 miljoonan.

Matkapuhelimien ominaisuudet lisääntyivät. Vuosikymmenen alussa markkinoille tulivat kamerapuhelimet, joilla alkuun saattoi ottaa vain heikkotasoisia kuvia. Pikselimäärät ja kuvien laatu kohenivat vuosikymmenen kuluessa ja myös videokuvausmahdollisuus yleistyi.

Matkapuhelimet pienenivät, halpenivat ja muuttivat ihmisten välistä kommunikointia. Kännykkäetiketti herätti keskustelua. Liian äänekäs kännykkään puhuminen alkoi suivaannuttaa ihmisiä siinä määrin, että vuonna 2007 julkisissa liikennevälineissä järjestettiin Älä kailota -kampanja.

1990-luvulla muodostunut Sonera yhdistyi ruotsalaisen Telia-yhtiön kanssa vuoden 2002 aikana muodostaen TeliaSoneran. Aiemmin vuosituhannen alussa Sonera pyrki laajentamaan liiketoimintaansa sijoittamalla kolmannen sukupolven matkapuhelinverkon (3G, UMTS) toimilupaan Saksassa. Liiketoimi ei ollut kannattava, ja Soneran oli vetäydyttävä Saksasta. Kyseisestä tapahtumasta julkaistiin *[[Sonera-kirja|Mihin katosivat Soneran miljardit]]* -kirja.


Tiedosto:Nokia 3310 Blue R7309170 (retouch).png|Nokia 3310
Tiedosto:Nokia3510i.jpg|Nokia 3510i
Tiedosto:N-Gage & N-Gage QD 20190714a.jpg|Nokia N-Gage
Tiedosto:Nokia 2760 open.jpg|Nokia 2760


### Tietokoneet ja internet

Vaikka kotitietokoneita oli myyty jo 1980-luvun alusta alkaen, niistä tuli jokakodin laitteita internetin myötä 2000-luvun ensikymmenellä. Vuonna 2009 internet-yhteys oli noin neljässä kotitaloudessa viidestä. Tilaavievien pöytäkoneiden sijaan hankittiin yhä useammin kannettava tietokone.

Sosiaalinen media, some, oli 2000-luvun uutuus. Se mahdollisti käyttäjien toimimisen paitsi sisällöntuottajina pelkän vastaanottamisen sijaan. Suomenkielinen Facebook aloitti keväällä 2008. Monen teini-ikäisen suosikkisovellus oli Habbo, joka avattiin syksyllä 2000. Samana vuoden lopulla perustettiin myös IRC-Galleria, joka oli sivuliikenteeltään Pohjoismaiden suurin verkkosivusto vuonna 2006.

Wikipedia edusti uusia tiedontuottamisen muotoja. Suomenkielinen Wikipedia aloitti 2002 ja ylitti 200&nbsp;000 artikkelin rajan ennen vuosikymmenen vaihdetta.

### Kotielektroniikka

2000-luvulle tultaessa käytännöllisesti katsoen kaikissa suomalaistalouksissa oli yleisimmät viihde-elektroniikkalaitteet ja kodinkoneet, kuten jääkaappi ja televisio. Koteihin hankittiin kakkos- ja kolmostelevisioita ja kesämökkejä koneellistettiin. 1980-luvulla nopeasti yleistynyt mikroaaltouuni oli vuonna 2006 noin 90 prosentissa suomalaistalouksista ja aiemmin ylellisyytenä pidetty astianpesukone oli tullut perhetalouksien vakiovarusteeksi.

Videonauhurit alkoivat käydä jo vanhanaikaisiksi, kun DVD-teknologia teki tuloaan. Tilaavievien kuvaputkitelevisioiden tilalle alkoi ilmestyä litteitä televisiovastaanottimia, joita kutsuttiin taulutelevisioiksi. Digisovittimet yleistyivät nopeaan tahtiin, mutta kävivät toisaalta digitelevisiovastaanottimien myötä pian tarpeettomiksi. Jokaisella laitteella oli oma kauko-ohjaimensa, joten olohuoneen pöydällä oli usein vähintään kolme kauko-ohjainta. Lisääntynyt laitemäärä aiheutti lisäksi melkoisia johtoviidakoita huoneiden nurkkiin, mikä suututti perheenemäntiä.

## Suomen kieli
2000-luvun ensi kymmenen uudissanoja tai vuosikymmenen aikana runsaasti tiedostusvälineissä käytettyjä sanoja. Lähteenä vuosikymmenen aikana julkaistujen *Mitä missä milloin* -kirjojen luettelot vuoden sanoista:

*ADHD
*ADSL
*ajatushautomo
*alkolukko
*avaruusturisti
*brändätä
*biotunniste
*blogi
*citykani
*cosplay, pukuilu
*curling-vanhemmat
*demokratiavaje (erityisesti sellaisiin maihin sovellettu ilmaus, joissa demokratia ei toimi)
*designhuume
*digi-tv
*digiänkyrä
*dot.com-yhtiö
*downshifting
*ekologinen jalanjälki
*ekologinen selkäreppu
*elämysmatkailu, elämystalous
*energiamerkintä
*etävanhempi
*eväste
*Facebook, naamakirja
*fanittaa
*feissaus, feissari
*fiilistellä
*finanssikriisi
*formaatti
*fruittari
*geokätköily
*hifistellä
*hiilijalanjälki
*hiilinielu
*hoitotahto
*hoitotakuu
*hybridiauto
*ihmiskauppa
*ilmastonmuutos
*isäkuukausi
*jakovara

*24/7 (ympärivuorokautinen)
*kakuttaa (heitetään kakku esim. poliitikon kasvoille protestiksi)
*katu-uskottavuus
*kaupunkipyörä
*Kiina-ilmiö (Viro-ilmiö, Intia-ilmiö)
*korvain (ehdotus handsfreen suomennokseksi)
*kotoilu (kotona puuhailu, esimerkiksi käsityöt)
*kulttuuriseteli
*kunniamurha
*käsidesi
*lankapuhelin
*lopputulema (=lopputulos)
*luomurinnat
*lyhytkirurgia
*lähiruoka
*lähisuhdeväkivalta
*maahanmuuttajataustainen
*manga
*mesettää, olla mesessä (keskustella Internetissä tietokoneen Messenger-ohjelman avulla)
*messu / sanajumalanpalvelus
*MP3-soitin
*muistitikku
*mummonmarkka
*muutosturva
*mäyräkoira (12-tölkkinen olutpakkaus tai kymmenen viinapullon pakkaus)
*naurujooga
*nettipokeri
*nettipoliisi
*Nurmijärvi-ilmiö
*pahan akseli
*paskaduuni
*peitetoiminta
*pelittää (toimia)
*pendelöidä
*personal trainer
*pikalaina, pikavippi
*pyramidihuijaus
*retromuoti

*rypälepommi
*sateenkaariperhe
*simpukkapuhelin
*sisällöntuottaja
*sohvaperuna
*sokea Reetta ("Senhän näkee sokea Reettakin")
*sosiaalinen media, some
*stailaus
*suomipop, suomirap, suomirock (kirjoitusasut hyväksytiin suomen kielen lautakunnassa 2004)
*suorakylvö
*sähköinen allekirjoitus
*tahtotila
*taikonautti
*tankotanssi
*telekuuntelu
*tietomurto
*Tobinin vero
*torpata
*torrentti
*tosi-tv
*turvallisuusselvitys
*tuunata (muokata tavara omannäköseksi esimerkiksi koristelemalla vaate)
*tylyttää
*typo (paino- tai kirjoitusvirhe)
*työnetsijä
*uussuomalainen
*uutisoida (välittää uutisena, toimittaa uutiseksi; suomen kielen lautakunta hyväksyi pakinoitsija Ollin humoristisesti [”Eturientolan erikoisuuskirjeenvaihturi”] käyttämän verbin yleiskieleen vuonna 2004)
*valeosto
*warettaa
*varmenne
*verkkokirjoittaminen
*verkkourkinta
*verkonloppu (internetiä uhkaava täystuho)
*viharikos
*väestötietojärjestelmä
*Y-tunnus
*öljyhuippu

## Kirjallisuus

2000-luvun ensikymmenen suomalaisen kirjallisuuden ominaispiirteenä oli tyylien ja lajien runsaus. Tarkkaanrajatut genreluokitukset menettivät merkitystään. Päinvastoin kuin modernistinen ja postmodernistinen proosa 2000-vuosikymmenen kirjallisuus korosti juonen merkitystä. Romaaniin kirjoitettiin useita toisiinsa limittyviä tarinalinjoja. Vuosikymmenen kuluessa julkaistiin myös useita yhteiskuntakriittisiä kertomuksia ja runous nosti päätään.

Sofi Oksanen (s. 1977) oli eräs vuosikymmenen puhutuimpia uusia suomalaiskirjailijoita. Hänen esikoisromaaninsa *[[Stalinin lehmät]]* ilmestyi 2003. Vuonna 2005 ilmestyi *[[Baby Jane]]* ja vuonna 2008 *[[Puhdistus]]*, joka voitti Finlandia-palkinnon ja filmatisoitiin elokuvaksi 2012. Lisäksi *Puhdistuksesta* tehtiin näyttämösovituksia. Oksanen käsitteli kirjoissaan muun muassa kommunismin rikoksia, mielenterveysongelmia ja lesbolaisuutta. Jari Tervo kirjoitti  Suomen itsenäisyyden ajan poliittista historiaa käsittelevän trilogiansa, johon kuuluivat teokset *[[Myyrä (kirja)|Myyrä]]* (2004), *[[Ohrana (kirja)|Ohrana]]* (2006) ja *[[Troikka (Jari Tervon romaani)|Troikka]]* (2008). Laila Hirvisaari jatkoi menestyksekästä kirjailijanuraansa 1900-luvun alkuun ajoittuvalla *Imatra*-sarjallaan; lisäksi hän kirjoitti neljä uutta osaa 1970-luvulla aloittamaansa *[[Lehmusten kaupunki -sarja]]an*, jonka aikajänne on toisen maailmansodan vuosissa. Kaari Utriolta ilmestyi kaukaisempaan menneisyyteen ajoittuvia epookkiromaaneja ja useita tietokirjoja. Kari Hotakainen oli niin ikään pinnalla, hänen omakotitalounelmasta kertova aikalaisromaaninsa *[[Juoksuhaudantie]]* voitti Finlandia-palkinnon 2002 ja oli saman nimisen elokuvan pohjana. Riikka Pulkkisen esikoisromaani, rankkoja teemoja kuten eutanasiaa ja hyväksikäyttöä käsittelevä *[[Raja (romaani)|Raja]]* herätti runsaasti polemiikkia, mutta sai silti erinomaiset arvostelut. Miika Nousiainen debytoi vuonna 2007 romaanillaan *[[Vadelmavenepakolainen]]*, jossa hän kuvaa tragikoomiseen sävyyn ongelmallista suhdetta Ruotsiin.

Vuosikymmenen yhteiskuntakriittistä kirjallisuutta edustavat muun muassa Riku Korhosen *Kahden ja yhden yön tarinoita* (2003) ja Markku Pääskysen *Vihan päivä* (2006). Mikko Rimmisen tajunnanvirtatekninen *[[Pussikaljaromaani]]* (2004) sai runsaasti huomiota ja siitä tehtiin elokuvaversio seuraavan vuosikymmenen alussa. Eppu Nuotio kirjoitti lastenkirjojen ohella kolmiosaisen eeppisen *Varkaus*-sarjan ja lounaissuomalaiseen pikkukaupunkimiljööseen sijoittuvan *Pii Marin* -rikosromaanisarjan.

WSOY julkaisi Väinö Linnan *[[Tuntematon sotilas|Tuntemattomasta sotilaasta]]* syyskuussa 2000 sen version, jonka Linna oli alun perin vuonna 1954 lähettänyt kustantajalle, nimellä *[[Sotaromaani]].* Keskustelua herätti, olivatko kustantajan alkuperäisteokseen tekemät poistot olleet sensuuria vai normaalia kustannustoimittamista.

Vuonna 1985 kuolleen rikoskirjailija Mauri Sariolan leski Tuula Sariola tunnusti kesäkuussa 2006, että kaikki hänen nimissään julkaistut 16 rikosromaania oli tosiasiassa kirjoittanut Sarioloiden perheystävä, toimittaja Ritva Sarkola. Kustantaja, jyväskyläläinen Gummerus ei ollut osannut epäillä Tuula Sariolan nimellä julkaistuja romaaneja kenenkään muun kirjoittamiksi.

Kokoomuksen kansanedustaja Ben Zyskowicz paheksui kovin sanoin kääntäjien valtionpalkinnon myöntämistä runoilija ja suomentaja Matti Rossille toukokuussa 2007. Zyskowicz nosti esiin tapauksen vuodelta 1975, jolloin Rossi oli tehnyt Suomessa tuolloin vierailleesta unkarilaisesta kirjailijasta Dénes Kissistä kantelun Unkarin viranomaisille tämän Neuvostoliittoa arvostelleiden lausuntojen vuoksi. Zyskowiczin mielestä Kissin tapaus oli vakava ihmisoikeusrikos ja sellaisena täysin verrattavissa Hitlerin Saksassa ja sen miehittämillä alueilla juutalaisista tehtyihin ilmiantoihin. Palkinnon myöntänyt kulttuuriministeri Stefan Wallin sanoi, ettei hän ollut tiennyt Kissin tapauksesta, mutta tuomitsi Rossin silloisen toiminnan.

Suomeen syntyi uusi kustantamo, kun WSOY:n kirjallinen johtaja Touko Siltala ja hänen veljensä, WSOY:n tietokirjallisuuden kustannuspäällikkö Aleksi Siltala sanoutuivat helmikuussa 2008 irti tehtävistään ja ilmoittivat perustavansa oman kustantamon. Monet nimekkäät kirjailijat, muiden muassa Kari Hotakainen, Hannu Raittila, Leena Lander ja Pirkko Saisio ilmoittivat välittömästi tämän jälkeen jättävänsä WSOY:n ja siirtyvänsä Siltaloiden kustantamoon. Siltalan veljekset kiistivät kuitenkin, että he olisivat tietoisesti houkutelleet kirjailijoita uuteen kustantamoonsa.
### Finlandia-palkinnot
2000-luvun ensikymmenen Finlandia-palkitut kirjat ovat:
*Johanna Sinisalo: *[[Ennen päivänlaskua ei voi]]*
*Hannu Raittila: *[[Canal Grande (kirja)|Canal Grande]]*
*Kari Hotakainen: *[[Juoksuhaudantie]]*
*Pirkko Saisio: *[[Punainen erokirja]]*
*Helena Sinervo: *[[Runoilijan talossa]]*
*Bo Carpelan: *Berg* (*[[Kesän varjot]]*)
*Kjell Westö: *Där vi en gång gått* (*[[Missä kuljimme kerran]]*)
*Hannu Väisänen: *[[Toiset kengät]]*
*Sofi Oksanen: *[[Puhdistus]]*
*Antti Hyry: *[[Uuni (kirja)|Uuni]]*

Bo Carpelanista tuli ensimmäinen kirjailija, joka on voittanut Finlandia-palkinnon kahdesti. Hänen romaaninsa *Urwind (Alkutuuli)* oli voittanut Finlandia-palkinnon vuonna 1993.

## Teatteri

### Puheteatteri
Yhteiskunnallinen ja poliittinen teatteri olivat voimissaan 2000-luvun alussa. Myös suomalaisia klassikkonäytelmiä, kuten *[[Niskavuoren Heta]]* ja *[[Tohvelisankarin rouva]]*, näyteltiin ahkerasti. Minna Canthin *[[Anna Liisa]]* sai kehutun uustulkinnan nimiroolissaan Anna-Leena Sipilä.

2000-luvun ensikymmenen teatteriohjaajista esiin nousivat muun muassa Mikko Roiha ja Kristian Smeds. Roihan ohjaustöissä sanaan ja liikkeeseen yhdistyi tarkoin harkittu visuaalisuus. Hänen ohjauksiaan oli muun muassa Orvokki Aution *[[Pesärikko]]*, joka vakuutti paitsi katsojat, myös kriitikot. Smeds herätti keskustelua tulkinnallaan Väinö Linnan klassikosta *[[Tuntematon sotilas]]*.

Helsingin Kaupunginteatteri vietti satavuotisjuhlavuottaan 2007. Tuolloin esitettiin muun muassa Neil Hardwickin ohjaama musikaalikomedia *Kevät koittaa Hitlerille* (*The Producers*).

Reko Lundán (1969–2006) oli 2000-vuosikymmenen keskeinen teatterivaikuttaja, joka piti oman näkökulmansa teatteriin ja maailmaan kasvavista kaupallisuuden paineista piittaamatta. Lundán teki niin kutsuttua yhteiskunnallista teatteria, hän ohjasi muun muassa puhenäytelmät *Tarpeettomia ihmisiä* (2003) ja *Ihmisiä hyvinvointivaltiossa* (2003) sekä musikaalin *Kutsumattomia vieraita* (2006). Lundánin ohjaajantestamentti oli *Den dansande prästen* (Svenska Teatern, 2006). Teatterityön ohella Lundán oli tunnustettu kirjailija. Hänen romaanejaan ovat muun muassa *Ilman suuria suruja* (2002) ja *Viikkoja, kuukausia* (2006), joka ilmestyi hieman ennen hänen kuolemaansa.

Nuorena aivokasvaimeen menehtyneen Lundánin lisäksi 2000-luvun ensikymmenellä edesmenneitä suomalaisia teatteriammattilaisia olivat muun muassa Vivica Bandler (1917–2004), Jyrki Kovaleff (1954–2009), Rose-Marie Precht (1938–2000), Sylvi Salonen (1920–2003), Tenho Saurén (1926–2001), Veikko Sinisalo (1926–2003), Ensio Suominen (1934–2003) ja Tarja-Tuulikki Tarsala (1937–2007).

### Stand up -komiikka
1990-luvulla Suomeen rantautunut stand up- eli lavakomiikka vakiintui 2000-luvun puolella. Tyylilaji löysi tiensä myös televisioruutuihin, jolloin osasta koomikoita tuli tunnettuja kautta maan. André Wikström juonsi *[[W-tyyli]]*-ohjelmaansa 2003–2005. Vuosikymmenen stand up -nimiä olivat myös Lotta Backlund, Ismo Leikola, Stan Saanila ja Jaakko Saariluoma. Krisse Salminen teki stand upia Krisse-nimisen tyyppiblondin roolissa. Salmisella oli televisiossa oma *Krisse Show'nsa*.

## Lehdistö

Vaikka lehtien levikit laskivat 2000-luvun ensikymmenellä, kansainvälisesti vertaillen Suomessa luettiin lehtiä edelleen poikkeuksellisen paljon. Sanomalehdet perustivat internet-lehtensä jo 1990-luvulla ja 2000-vuosikymmenellä lehtien lukeminen siirtyi vuosi vuodelta enemmän verkkoon. Esimerkiksi Helsingin Sanomien verkkolehden lukijamäärä lisääntyi vuodesta 2001 vuoteen 2006 jopa 172&nbsp;% ja Iltalehden peräti 377&nbsp;%. Suomalaisten sanomalehtien yhteislevikki painui vuonna 2008 alle kolmen miljoonan.

Syksyllä 1991 sanomalehtenä lakkautettu Uusi Suomi alkoi lokakuussa 2007 ilmestyä uusisuomi.fi -nimisenä verkkolehtenä, kun Alma Media oli myynyt omistamansa Uuden Suomen tavaramerkin Niklas Herlinin Nikotiimi Oy:lle.

SanomaWSOY ilmoitti lopettavansa Taloussanomien julkaisemisen paperilehtenä marraskuussa 2007 ja muuttavansa sen kokonaan verkkolehdeksi. Vuonna 1997 perustettu Taloussanomat oli tuottanut tappiota koko olemassaolonsa ajan.

## Radio
Yleisradio uudisti suomenkielisen radiotoimintansa tammikuussa 2003, jolloin toimintansa aloittivat YLE Radio 1, YleX, YLE Radio Suomi ja YleQ. Ylen mukaan uudistuksen tarkoituksena oli kehittää kanavia vastaamaan paremmin eri kuuntelijaryhmien tarpeita, sillä alan kilpailutilanne oli muuttunut rajusti kaupallisten radioiden laajentaessa toimintaansa. Radion AM-lähetykset lopetettiin vuodenvaihteessa 2007. Yleisradio menetti kuunteluosuuttaan vuosikymmenen kuluessa. Useat osavaltakunnalliset kaupalliset radioasemat aloittivat lähetyksensä: Iskelmä aloitti 2000, Radio Suomipop 2001, Radio Rock 2007 ja Radio Aalto niin ikään 2007.

Viimeiset Suomen Tietotoimiston radiouutiset kuultiin Yleisradiosta 31. joulukuuta 2003 kello 19.00. Samalla katkesi Yleisradion toiminnan alusta, vuodesta 1926 keskeytyksettä jatkunut perinne. Yleisradio jatkoi kuitenkin uutismateriaalin hankintaa STT:ltä, ja STT:n uutisia oli edelleen mahdollista kuunnella kaupallisilta radiokanavilta.

Yleisradion pääjohtajana vuodesta 1993 toiminut Arne Wessberg siirtyi eläkkeelle vuoden 2005 alussa. Hänen seuraajakseen tuli oikeustieteen lisensiaatti Mikael Jungner, joka oli toiminut muun muassa pääministeri Paavo Lipposen erityisavustajana sekä Microsoftin Suomen ja Baltian maiden yhteiskuntasuhteista vastaavana johtajana.

## Televisio
Finnpanel Oy:n vuonna 2002 suorittaman tutkimuksen mukaan suomalaiset katsoivat televisiota keskimäärin kaksi tuntia ja 51 minuuttia vuorokaudessa. Katselu jakaantui eri kanavien kesken seuraavasti: MTV3 37,0 prosenttia, Yle TV1 23,6 %, Yle TV2 21,7 %, Nelonen 11,6 %, Subtv 1,2 % ja muut kanavat 4,8 %. 

### Lähetystekniikka
2000-luvun ensimmäisellä vuosikymmenellä Suomessa oli käytössä televisiomaksu. Viranomaiset valvoivat kansalaisten koteja sen suhteen, kenellä on televisiolaite ja kenellä ei. Vuosikymmenen aikana Suomessa toteutettiin digisiirtymä. Digitaaliset koelähetykset oli aloitettu 1997. Digitaaliset lähetykset aloitettiin pääkaupunkiseudulla sekä Tampereen ja Turun kaupunkiseuduilla syyskuussa 2000. Vuonna 2005 digiverkon peittoalueen laskettiin kattavan 99,9&nbsp;% Suomen väestöstä, eli verkon ulkopuolelle jäi vain viitisen tuhatta kansalaista. Lopullisesti digitekniikkaan siirryttiin Suomessa 1. syyskuuta 2007 kello 4.00. Teräväpiirtolähetysten aloittaminen jäi seuraavalle vuosikymmenelle.

### Tositelevisio
Televisio-ohjelmistossa uutta olivat formaatteihin perustuvat tositelevisiotuotannot. *[[Suuri seikkailu]]* oli genren ensimmäisiä suomalaistuotantoja, sitä esitettiin keväisin vuodesta 2001 vuoteen 2005. Alankomaalaiseen formaattiin perustuva Big Brother sai ensiesityksensä elokuussa 2005. Tositelevision olennainen osa oli osallistujien pudottaminen yksi toisensa jälkeen, ja viimeisessä jaksossa yksi kilpailijoista sai suurehkon palkintosumman. Osallistujat tekivät paljastuksia yksityiselämästään, riitelivät ja vuodattivat kyyneleitä.

Varsinkin vuosikymmenen alkupuolella esitettiin useita erilaisia tietokilpailuohjelmia, kuten *[[Heikoin lenkki]]*, *[[Greed (visailuohjelma)|Greed]]*, *[[Maailman ympäri]]* sekä jo edellisen vuosikymmenen lopulla aloittanut *[[Haluatko miljonääriksi?]]*.

Brittiformaattiin perustuva kykyjenetsintäkilpailu *[[Idols]]* aloitti Suomessa loppukesästä 2003. Idolsia lyhytikäisemmäksi jäi *[[Popstars]]*. *[[Suomen Robinson]]issa* (2004 ja 2005) kilpailijat vietiin autiolle saarelle ja *[[Miljonääri-Jussi]]ssa* (2004) naiset kisasivat varakkaaksi väitetyn poikamiehen suosiosta. Viihdelehdistö tarttui tositelevision kilpailijoiden yksityiselämään. Näin syntynyt julkisuus jäi lähes poikkeuksetta lyhytkestoiseksi.

Tositelevision suosio kantoi myös vuosikymmenen loppupuolelle. Syyskuussa 2007 sai ensi-iltansa *[[Talent Suomi]]*. Suosituksi muodostui maaliskuussa 2006 aloittanut *[[Tanssii tähtien kanssa]]*.

### Draama- ja komediasarjat
2000-luvun ensikymmenen television suosikkisarja *[[Salatut elämät]]* perustuu niin ikään formaattiin. "Salkkarit" aloitti alkuvuonna 1999 ja sitä jatkettaneen ainakin vuoteen 2018. Sarjan jaksoja esitettiin alusta alkaen viidesti viikossa, kun aiemmin suomalaisten televisiosarjojen esitystiheys oli ollut tyypillisesti yksi jakso viikossa.

*[[Rikospoliisi Maria Kallio]]* (2003) keräsi ruutujen ääreen keskimäärin 1,3 miljoonaa katsojaa. Nimiroolin tulkitsi Minna Haapkylä. *[[Käenpesä]]* oli myös eräs vuosikymmenen suosituista draamasarjoista. Sitä esitettiin runsaat sata jaksoa vuosina 2004–2007. Nelosen *[[Irtiottoja]]* (2003) kahmi lukuisia televisioalan palkintoja.

Syyskaudella 2003 esitettiin viisitoistaosainen komediasarja *[[Kuumia aaltoja]]*, jota Kaleva-lehdessä luonnehdittiin termillä "Hannele Laurin ikääntymissarja". Vuosina 2004 ja 2006 esitettiin tamperelainen parisuhdekomedia *[[Paavo ja Raili]]*. Eija Vilppaan ja Ritva Holmbergin käsikirjoittamassa 24-osaisessa tuotannossa nimirooleja näyttelivät Vilpas ja Lasse Karkjärvi.

Yle TV2:n keskiviikkoiltojen sarjat nauttivat suurta suosiota. Vuosina 1999–2003 esitettiin Carl ja Anna-Lisa Mestertonin käsikirjoittamaa epookkidraamaa *[[Hovimäki]]*, joka kertoo Lindhofien ja Sepän sukujen vaiheista lounaissuomalaisessa maalaispitäjässä 1700-luvun lopulta 1900-luvun alkuun.

Vuosina 1998–2006 esitettyihin Maalaiskomedioihin kuuluu neljä kuusiosaista tuotantokautta: *[[Vain muutaman huijarin tähden]]*, *[[Peräkamaripojat]]*, *[[Mooseksen perintö]]* ja *[[Turvetta ja timantteja]]*. Heikki Luoman käsikirjoittamassa ja Jukka Mäkisen ohjaamassa komediasarjassa näytteli muun muassa Miia Nuutila. Niin ikään Luoman käsikirjoittama ja Mäkisen ohjaama maalaisdraama *[[Pirunpelto (televisiosarja)|Pirunpelto]]* sai ensi-iltansa tammikuussa 2009 pääosassaan Matti Ristinen.

Sari Havaksen tähdittämää maalaisdraamaa *[[Lehmän vuosi]]* esitettiin kolme tuotantokautta vuosina 2006–2010. Kari Väänäsen kynästä syntynyt Kemijärvelle sijoittuva *[[Taivaan tulet (televisiosarja)|Taivaan tulet]]* sai ensiesityksensä tammikuussa 2007.

Tavaksi tuli, että useimmat televisiosarjat julkaistiin DVD:nä pian televisioesitystensä jälkeen - myös *Salatut elämät*, jonka tuhannes jakso *Ulla katsoo pelkoaan suoraan silmiin* ensiesitettiin 26. marraskuuta 2004.

### Asiaohjelmat ja keskusteluohjelmat
Ajankohtainen kakkonen jatkoi halki vuosikymmenen, ohjelma täytti vuosikymmenen lopussa jo 40 vuotta. Yle TV1 esitti uutisiaan tuttuun tapaan kello 20.30 ja MTV3 puolestaan kello 19 ja kello 22. Myös Nelosella oli uutislähetyksensä, *[[Nelosen uutiset]]*.

Yle TV1:n uutisankkuri Arvi Lind siirtyi eläkkeelle lokakuussa 2003. Elämänmuutos uutisoitiin laajalti. MTV3:n pitkäaikainen uutisankkuri Leena Kaskela jäi eläkkeelle marraskuussa 2004 ja Yleisradion Eva Polttila puolestaan syyskuussa 2009. Niin ikään pitkäaikaisiin television uutisankkureihin kuulunut Kari Toivonen jäi eläkkeelle 24. toukokuuta 2005, samana päivänä, jolloin tuli kuluneeksi 50 vuotta suomalaisen televisiotoiminnan alkamisesta ja TES-TV:n ensimmäisistä lähetyksistä. Tutuista TV-kasvoista eläkkeelle siirtyivät myös toimittajat Mirja Pyykkö ja Tarmo Ropponen keväällä 2006.

Talk show't eli keskusteluohjelmat vakiinnuttivat paikkansa suomalaisessa mediakentässä. 2000-vuosikymmenen keskusteluohjelmia olivat muun muassa *[[Arto Nyberg (televisio-ohjelma)|Arto Nyberg]]*, *[[Joonas Hytönen Show]]* ja *[[Hyppönen-Enbuske Experience]]*. Lajityypin erikoisuuksia oli Outi Mäenpään emännöimä *[[Noriko Show]]* (2004), jossa Mäenpää oli tekeytynyt japanilaistoimittajattareksi, joka haastatteli suomalaisjulkkiksia englanniksi. Lähtökohdastaan huolimatta sarja ei jäänyt piilokameraviihteen tasolle, vaan siitä tuli eräs esitysvuotensa parhaita suomalaisia henkilöhaastatteluohjelmia.

### Vanhoja suosikkeja poistui
Viimeinen Spede Pasasen vetämä *[[Speden Spelit]]* esitettiin MTV3:ssa 6. syyskuuta 2001, päivää ennen Pasasen kuolemaa. Valmiiksi nauhoitetut, esittämättä olleet Speden juontamat jaksot hyllytettiin. Ohjelma jatkui Saija Hakolan juontamana vuoden 2002 loppuun saakka, jolloin MTV3 lopetti sen. Spede Pasasen ideoima, Riitta Väisäsen emännöimä TV-visailu *[[Kymppitonni]]* ehti saavuttaa 20 vuoden iän ennen viimeistä lähetystä marraskuussa 2005. Lyhytikäiseksi jäänyt SuomiTV-kanava otti *Kymppitonnin* ohjelmistoonsa vielä vuonna 2009. Samoin MTV3:ssa nähty Janne Porkan juontama visailuohjelma *[[Onnenpyörä]]* poistui TV-ruudusta elokuussa 2001.

MTV3:n ohjelmisto koki rajuja muutoksia vuosien 2001 ja 2002 aikana. Kanavan katseluosuus oli laskenut ja katsojakunta ikääntynyt, eikä MTV3 houkutellut mainostajia, joiden kohderyhmänä olivat nuoret. Kanavan toimintaa supistettiin ja useita ohjelmia lopetettiin. Joukossa oli muiden muassa Kari Salmelaisen juontama parinhakuohjelma *[[Napakymppi (viihdeohjelma)|Napakymppi]]*, joka oli ehtinyt 17 vuoden ikään. Iskelmäkilpailu *[[Syksyn sävel]]* lopetettiin vuonna 2001, koska se ei MTV3:n mukaan enää kiinnostanut sponsoreita. Takavuosikymmenien katsotuimpiin musiikkiohjelmiin kuulunutta, vuonna 1997 lopetettua *[[Levyraati]]a* uudelleenlämmitettiin vuosina 2002–2005 ensin Raakel Lignellin ja hänen jälkeensä Ruben Stillerin toimiessa juontajana.

Myös TV2:lla esitetty *[[Tuttu Juttu Show]]* tuli tiensä päähän vuonna 2002. Ohjelmaa oli esitetty kymmenen vuotta, ja se oli ennen viimeisten vuosien hiipumistaan ollut pitkään TV2:n viihdeohjelmiston lippulaiva. Ohjelma oli muun muassa siivittänyt Martti Ahtisaaren tietä tasavallan presidentiksi vuonna 1994. Joel Hallikaisen jätettyä ohjelman vuonna 2000 Timo Koivusalolla oli ollut joka jaksossa eri juontajapari. Toimittajakonkari Hannu Karpo poistui ruudusta toukokuussa 2007, kun MTV3 esitti viimeisen jakson 24 vuotta jatkuneesta *[[Karpolla on asiaa]]* -ohjelmasta.

## Musiikki
### Taidemusiikki
Tampereen kaupunginorkesteri vietti 70-vuotisjuhliaan tammikuussa 2000 Eri Klasin johdolla. Maaliskuussa 2000 valmistui Lahden Sibeliustalo, johon muutti Osmo Vänskän johtama Lahden kaupunginorkesteri. Osmo Vänskä valittiin yhdysvaltalaisen Minnesotan orkesterin musiikilliseksi johtajaksi vuodesta 2003 alkaen. 75 vuotta täyttänyt Helsingin kaupunginorkesteri piti juhlakonsertin Jukka-Pekka Sarasteen johdolla Helsingin juhlaviikoilla syyskuussa 2002.

Vuoden 2000 aikana sai ensiesityksensä peräti 15 suomalaista oopperaa. Uusi kokeilu oli kolmen säveltäjän, Kalevi Ahon, Olli Kortekankaan ja Herman Rechbergerin yhteistyön tuloksena syntynyt ooppera *Aika ja uni*, joka oli vuoden 2000 Savonlinnan oopperajuhlien tilausteos. Huomiota herätti myös  Helsingin olympiastadionilla elokuussa 2000 ensiesitetty Tuomas Kantelisen *[[Paavo Suuri. Suuri juoksu. Suuri uni.]]* -ooppera, jonka libreton oli kirjoittanut Paavo Haavikko.

Vuoden 2000 Jean Sibelius -viulukilpailun voitti sen nuorin osanottaja, 15-vuotias armenialainen Sergei Hatšatrjan, joka oli myös kilpailun historian siihen saakka nuorin voittaja. Maj Lind -pianokilpailu päätettiin laajentaa kansallisesta kansainväliseksi vuodesta 2002 lähtien.

Kansainvälinen Jean Sibelius -kapellimestarikilpailu järjestettiin vuosikymmenen aikana kahdesti vuosina 2000 ja 2005. Jälkimmäisellä kerralla kohahdutti Esa-Pekka Salosen johtaman tuomariston päätös jättää varsinaiset palkinnot kokonaan myöntämättä.

Suomen Kansallisoopperassa kuohui alkuvuoden 2007 aikana. Ylikapellimestarina syksystä 2006 lähtien toiminut Mikko Franck ilmoitti helmikuussa 2007 eroavansa vastalauseena oopperan pääjohtajan Erkki Korhosen johtamistavalle. Saman vuoden kesäkuussa Korhonen puolestaan erosi kesken kautensa, jonka oli määrä jatkua vuoteen 2011. Syyskuussa 2007 uudeksi pääjohtajaksi valittiin filosofian lisensiaatti Päivi Kärkkäinen. Mikko Franck puolestaan valittiin saman vuoden joulukuussa Kansallisoopperan taiteelliseksi johtajaksi.

Vuosikymmenen aikana polemiikkia aiheutti Musiikkitalon rakentaminen Helsinkiin. Rakennus valmistui lopulta kesällä 2011.

### Kevyt musiikki
#### Vuosikymmenen menestykset
2000-luvun ensimmäisen vuosikymmenen suosittuja suomalaisia kevyen musiikin esittäjiä olivat muun muassa Anssi Kela ja Maija Vilkkumaa. Anssi Kelan esikoisalbumi *[[Nummela (albumi)|Nummela]]* (2001) myi yli 150&nbsp;000 kappaletta. Albumilta muistetaan muun muassa hitti *Mikan faijan BMW*. Vilkkumaan ytimekkäästi nimetty albumi *[[Ei (albumi)|Ei]]* myi yli 120&nbsp;000 kappaletta. Hänen hittejään olivat muun muassa *Ingalsin Laura* (2001) sekä *Totuutta ja tehtävää* (2001). Rock-yhtye Yö myi levyjään sadointuhansin, yhtyeen *[[Rakkaus on lumivalkoinen (kappale)|Rakkaus on lumivalkoinen]]* (2003) oli eräs vuosikymmenen menestyssävellyksistä. Nylon Beatin levyt myivät platinaa yksi toisensa jälkeen. Radiossa soivat tiheään muun muassa kappaleet *[[Syytön]]* (2000) ja *Anna mulle* (2001). Vuonna 2002 perustetun PMMP-yhtye teki nopeasti läpimurtonsa, ja sen kappaleista menestyivät muun muassa *[[Rusketusraidat]]* (2003) sekä *[[Lautturi]]* (2009).

Lauri Tähkä ja Elonkerjuu lauloi rockia pohjalaismurteella ja löi itsensä läpi. Yhtyeen *[[Tuhannen riemua]]* (2007) myi noin 126&nbsp;000 kappaletta ja sai tuplaplatinaa. *[[Maailma on renki]]* (2006) ja *[[Tänään ei huomista murehdita]]* (2009) myivät platinaa. Vuosikymmenen menestyjiä olivat myös rockyhtye Zen Café ja melodisen metallimusiikin yhtye Children of Bodom.

Iskelmälaulaja Anne Mattilan levyt myivät kultaa lähes poikkeuksetta, albumit *[[Anne Mattila (albumi)|Anne Mattila]]* (2002) ja *[[Enkeleitä onko heitä (Anne Mattila)|Enkeleitä onko heitä]]* (2003) ylittivät jopa platinalevyn rajan. Vuonna 1985 aloitettuja Seinäjoen tangomarkkinoita järjestettiin joka vuosi myös 2000-vuosikymmenellä. 1900-luvun tangokuninkaallisista uraansa jatkoivat menestyksekkäästi muun muassa Arja Koriseva, Jari Sillanpää ja Marita Taavitsainen.

Paula Koivuniemen suosio nousi 2000-vuosikymmenellä. Albumit *[[Yöperhonen (albumi)|Yöperhonen]]* (2006) ja *[[Timantti (albumi)|Timantti]]* (2007) myivät kultaa. Koivuniemi ja kolme muuta pitkän linjan naisartistia, Katri Helena, Lea Laven ja Marion Rung, toteuttivat yhteiskiertueen Leidit lavalla vuonna 2000. Kiertue oli eräänlainen vastine laulukokoonpanolle Mestarit, joka käsitti neljä pitkän linjan miesartistia: Hectorin, Kirkan, Pave Maijasen ja Pepe Willbergin. Hectorin *[[Ei selityksiä]]* oli vuoden 2004 menestyslevyjä; siltä jäi elämään etenkin sävellys *[[Kuunnellaan vaan taivasta]]* (2003).

Vuosikymmenen menestyskappaleita olivat myös Denigraten *[[Mombasa (kappale)|Mombasa]]* (2002) elokuvasta *[[Menolippu Mombasaan]]* ja Siiri Nordinin *Sydämeeni osuman sain* (2003) elokuvasta *[[Helmiä ja sikoja]]*. Jore Marjarannan tiuhaan soitettu *Haaveet kaatuu* (2003) on puolestaan elokuvan *[[Pahat pojat (vuoden 2003 elokuva)|Pahat pojat]]* tunnusmusiikkia.

2000-luvun ensikymmenellä edesmenneitä kevyen musiikin henkilöitä olivat muun muassa pikkutuhmista pop-kappaleistaan tunnettu viihdetaiteilija Kikka (1964–2005), suomalaisen muusikkokaartin terävimpään kärkeen kuuluva Kirka (1950–2007) ja Suomirockin grand old man Juice Leskinen (1950–2006). Tunnetuista iskelmämusiikin nimistä poistuivat muiden muassa laulajat Laila Kinnunen (1939–2000), Ragni Malmstén (1933–2002), Esko Rahkonen (1936–2007) ja Erkki Junkkarinen (1929–2008) sekä merkittävä iskelmämusiikin taustahahmo Jaakko Salo (1930–2002).

#### Kansainvälisten tähtien ensivierailuja Suomessa
Useita vuosia Suomeen odotettu yhdysvaltalainen Bruce Springsteen saapui ensivierailulle kesäkuussa 2003. Hänen pitämänsä kaksi konserttia Helsingin olympiastadionilla myytiin loppuun ennätyksellisen nopeasti. Maailman menestyneimpiin naisartisteihin kuulunut kanadalainen Céline Dion esiintyi ensimmäistä kertaa Suomessa Helsinki Areenassa kesäkuussa 2008. Dion oli julkisuudessa liikkuneiden tietojen mukaan siihen saakka kallein Suomessa koskaan esiintynyt laulaja; kalleimmat hänen konserttiinsa myydyt liput maksoivat 199 euroa ja halvimmatkin 109 euroa. Popin kuningatar Madonnan Suomen-ensiesiintymisensä Helsingin Jätkäsaaressa elokuussa 2009 keräsi 85&nbsp;000 katsojaa ja oli Pohjoismaiden mittakaavassa ennennäkemättömän suuri maksullinen tapahtuma.

#### Tositelevisio ja pop-musiikki
*Idols*-tyyppiset televisio-ohjelmat toivat mukanaan suuren määrän uusia esiintyjiä, joiden menestys tosin ei yltänyt useinkaan esikoisalbumia pidemmälle. *Idolsin* ensimmäisen tuotantokauden voittaja Hanna Pakarinen ja toiseksi tullut Jani Wickholm menestyivät kohtalaisesti, mutta lopulta potin korjasi kolmanneksi tullut Antti Tuisku, jonka yleisönsuosio säilyi korkeana myös 2010-luvulla. *Popstars*-ohjelman voittaja Gimmel toimi vain pari vuotta, yhtyeen suurin hitti on *[[Etsit muijaa seuraavaa]]* (2002). Gimmelin jäsenistä menestykselliselle soolouralle pääsi Jenni Vartiainen, hänen ensimmäisiä soolohittejään on muun muassa *[[Ihmisten edessä (kappale)|Ihmisten edessä]]* (2007). Vuosikymmenen nuorinta muusikkopolvea edusti Anna Abreu (s. 1990), joka ponnahti suosioon vuoden 2007 *Idols*-ohjelmasta. Abreun menestyskappaleita on muun muassa *[[End of Love]]* (2007).

#### Kansainvälinen menestys
2000-luvun ensikymmenellä entistä useampi suomalaismuusikko menestyi kotimaansa lisäksi myös ulkomailla. Daruden *[[Sandstorm]]* (1999) oli eräs vuosikymmenen alun hittejä. Yhdysvalloissa *Sandstormin* digimyynti ylitti sittemmin puolen miljoonan rajan. Daruden tuotanto julkaistiin Yhdysvalloissa digitaalisessa muodossa vuonna 2007. Kansainvälistä suosiota nautti myös HIM, joka teki levytyssopimuksen yhdysvaltalaisen Sire Recordsin kanssa syyskuussa 2004.

Nightwishin *Once* oli kesällä 2004 Euroopan myydyin musiikkialbumi. Edellämainitun ohella Nightwish julkaisi 2000-vuosikymmenen aikana studioalbumit *[[Wishmaster]]* (2000), *[[Century Child]]* (2002) ja *[[Dark Passion Play]]* (2007). Suomen ulkopuolella menestyi myös rock-yhtye The Rasmus. Albumi *[[Dead Letters]]* (2003) myi yli puolitoista miljoonaa kappaletta. Erityisen suosittu oli single *[[In the Shadows]]*, joka nousi listaykköseksi Suomessa, Saksassa ja Uudessa-Seelanissa. Niin ikään pop rock -yhtye Sunrise Avenue sai kansainvälistä suosiota, esimerkiksi kappale *[[Fairytale Gone Bad]]* (2006) kuuluu yhtyeen menestyneimpiin.

Nightwish erotti solistinsa Tarja Turusen puolitoista vuotta kestäneen maailmankiertueensa päätteeksi lokakuussa 2005. Yhtyeen kosketinsoittajan ja säveltäjän Tuomas Holopaisen allekirjoittamassa avoimessa kirjeessä Turusta moitittiin ahneudesta, fanien aliarvostamisesta ja lupausten pettämisestä. Tapauksesta nousi ennennäkemätön kohu. Turunen järkyttyi syvästi erottamisestaan ja piti sen toteuttamistapaa erityisen julmana. Toukokuussa 2007 kerrottiin Nightwishin valinneen uudeksi solistikseen ruotsalaisen Anette Olzonin (oik. Anette Blyckert). Yhtyeen ensimmäinen Olzonin kanssa tekemä levy, *Dark Passion Play*, ilmestyi syksyllä 2007.

#### Hard Rock Hallelujah
Suomen yleisradioyhtiö voitti Eurovision laulukilpailun ensimmäisen kerran vuonna 2006 Lordin esittämällä sävellyksellä *[[Hard Rock Hallelujah]]*. Helsingin Kauppatorille kerääntyi kymmeniä tuhansia ihmisiä juhlistamaan voittoa. Suomen yleisradioyhtiön edustussävellysten menestys Eurovision laulukilpailussa oli siihen asti ollut vaatimatonta, usein Suomi oli jäänyt viimeiselle sijalle. Vuoden 2007 Eurovision laulukilpailu järjestettiin Helsingin Hartwall Areenalla juontajinaan Mikko Leppilampi ja Jaana Pelkonen. Suomen edustussävellys, Hanna Pakarisen esittämä *[[Leave Me Alone]]* jäi sijalle 17.

## Elokuvat

Suomalaisen elokuvan katsojaluvut kohosivat 1990-luvun lopulta alkaen. Elämäkertaelokuvia valmistui tiiviiseen tahtiin; usein aiheena olivat lähimenneisyyden henkilöt, joista useat olivat kuvaushetkellä vielä hengissä. Elokuvien pääosissa näytteli melko homogeeninen näyttelijäkaarti. Timo Koivusalo, Aku Louhimies ja Aleksi Mäkelä ohjasivat suuren osan 2000-luvun ensikymmenen katsojamenestyksistä; kansainvälistä menestystä sai lähinnä Aki Kaurismäki.

### Historialliset elokuvat
Aki Kaurismäki jatkoi Suomi-trilogiaansa teoksilla *[[Mies vailla menneisyyttä]]* (2002) ja *[[Laitakaupungin valot]]* (2006). Ensin mainittu menestyi myös kansainvälisesti ja sai yli puolitoista miljoonaa katsojaa. Timo Koivusalo teki muusikoista kertovia elämäkertaelokuvia: Reino Helismaasta ja Tapio Rautavaarasta kertova *[[Kulkuri ja joutsen (elokuva)|Kulkuri ja joutsen]]* sai ensi-iltansa jo 1999, sitä seurasivat Irwin Goodmanista kertova *[[Rentun ruusu (elokuva)|Rentun ruusu]]* (2001) ja *[[Sibelius (elokuva)|Sibelius]]* (2003). Elokuvat saivat hyvät katsojaluvut ja kohtalaisen kriitikkovastaanoton. Koivusalon mielenterveyskuvaus *[[Kalteva torni]]* (2006) keräsi kansainvälistä festivaali-mainetta. Martti Suosalo oli Koivusalon luottonäyttelijä, hän tulkitsi valkokankaalle Irwinin, Helismaan ja Sibeliuksen. Suosalo teki ylipäätään vahvoja roolisuorituksia 2000-vuosikymmenen suomalaisessa elokuvatuotannossa.

JP Siili ohjasi Remu Aaltosen nuoruusvuosista kertovan elokuva *[[Ganes]]* (2007). Vuonna 2008 Siili ohjasi jännityselokuvan *[[Blackout (vuoden 2008 elokuva)|Blackout]]*, jossa pääroolin näytteli Petteri Summanen, eräs vuosikymmenen suosituista näyttelijöistä.

Toista maailmansotaa käsiteltiin edelleen suomalaisessa elokuvataiteessa. Åke Lindmanin viimeinen ohjaustyö oli Karjalankannaksen taisteluista kertova *[[Tali-Ihantala 1944]]* (2007). Elokuvan sisarteokseksi on kutsuttu niin ikään Lindmanin ohjausta *[[Etulinjan edessä]]* (2004). Klaus Härön ohjaama *[[Äideistä parhain (elokuva)|Äideistä parhain]]* (2006) käsittelee Ruotsiin lähetettyjä sotalapsia. Elokuva oli Suomen Oscar-ehdokkaana. Teos sai pääasiassa myönteisen vastaanoton, mutta sitä myös kritisoitiin liiasta sentimentaalisuudesta.

### Kohuelokuvat
*Levottomat*-trilogia herätti huomiota, sarjan elokuvia ei sinänsä yhdistänyt muu kuin tuotantoyhtiö Solar Films, ihmissuhdeongelmissa piehtarointi ja pikkutuhma pehmoseksi. Trilogian elokuvat *[[Levottomat]]* (2000), *[[Minä ja Morrison]]* (2001) ja *[[Levottomat 3]]* (2004) saivat hyvän yleisövastaanoton. *Levottomat*-teoksen ohjaaja Aku Louhimies oli usean 2000-vuosikymmenen kassamenestyksen takana: hän ohjasi muun muassa elokuvat *[[Kuutamolla (elokuva)|Kuutamolla]]* (2002), *[[Paha maa]]* (2005) ja *[[Valkoinen kaupunki]]* (2006). *Paha maa* oli myös taiteellinen voitto.

Alastomuudesta syntynyttä mediahuomiota aiheutti muun muassa JP Siilin *[[Hymypoika (elokuva)|Hymypoika]]* (2003), keskeisessä roolissa Reino Nordin, eräs 2000-vuosikymmenellä taiteellisen läpimurtonsa tehneistä näyttelijöistä. Alastomuuden aiheuttama polemiikki tiivistettiin viihdelehdistössä sanaan "kohu", jota ylipäätään viljeltiin ahkeraan lööpeissä.

### Suurmenestys ''Pahat pojat''
Vuosikymmenen menestyselokuva oli Aleksi Mäkelän ohjaama, löyhästi tositapahtumiin perustuva *[[Pahat pojat (vuoden 2003 elokuva)|Pahat pojat]]* (2003), joka sai teattereissa runsaasti yli 600&nbsp;000 katsojaa. Niin ikään Mäkelän ohjaama, Matti Nykäsen elämästä ammentanut *[[Matti (elokuva)|Matti]]* oli kassamenestys.

### Uuno-elokuvien joutsenlaulu
Uuno Turhapuro -elokuvien 1973 alkanut jatkumo päättyi 2004 elokuvaan *[[Uuno Turhapuro – This Is My Life]]*. Elokuva jäi Ere Kokkosen (1938–2008) viimeiseksi. Vuosikymmenen aikana kuoli useita Uuno-elokuvista tunnettuja näyttelijöitä, jotka toki olivat tehneet varsinaisen taiteellisen uransa muissa yhteyksissä: Tapio Hämäläinen (1922–2008), Marita Nordberg (1929–2009) ja Marjatta Raita (1944–2007). Viimeinen Uuno-elokuva oli kunnianosoitus suomalaisen viihteen monitoimimiehelle Spede Pasaselle (1930–2001).

### Käytettyjä näyttelijöitä
Vuosikymmenen paljon käytettyjä elokuvanäyttelijöitä olivat muun muassa Samuli Edelmann (s. 1968), Minna Haapkylä (s. 1973), Mikko Leppilampi (s. 1978) ja Jasper Pääkkönen (s. 1980). Haapkylä näytteli muun muassa *Kuutamolla*-elokuvan pääosan ja keskeiset roolit ranskalaiselokuvissa *[[Charlie sanoo]]* (2006) ja *Käärmeen merkki* (2006). Leppilampi näytteli keskeistä miesosaa Perttu Lepän komediaelokuvissa *[[Helmiä ja sikoja]]* (2003) ja *[[8 päivää ensi-iltaan]]*. Hän näytteli molemmissa Laura Birniä (s. 1981) vastaan, joka niin ikään oli eräs vuosikymmenen uusista kasvoista. Hieman vanhemmasta näyttelijäpolvesta esillä olivat muun muassa pariskunnat Peter Franzén ja Irina Björklund sekä Tommi Korpela ja Elina Knihtilä. Hannu-Pekka Björkman teki kauttaaltaan vahvoja roolitöitä sekä elokuvissa että televisiossa, erityisesti elokuvassa *[[Eläville ja kuolleille]]* (2005).

1980-luvulla syntyneistä näyttelijöistä debytoivat valkokankailla muun muassa Pamela Tola ja Samuli Vauramo. He näyttelivät toisiaan vastaan Dome Karukosken esikoisohjauksessa *[[Tyttö sinä olet tähti]]* (2005).

### Jussi-palkitut ja katsotuimmat elokuvat
Parhaan elokuvan Jussi -palkinnot 2000–2009:
*Rukajärven tie (Olli Saarela)
*Seitsemän laulua tundralta (Markku Lehmuskallio, Anastasia Lapsui)
*Joki (Jarmo Lampela)
*Mies vailla menneisyyttä (Aki Kaurismäki)
*Nousukausi (Johanna Vuoksenmaa)
*Koirankynnen leikkaaja (Veikko Huovinen)
*Paha maa (Aku Louhimies)
*Laitakaupungin valot (Aki Kaurismäki)
*Musta jää (Petri Kotwica)
*Niko – Lentäjän poika (Kari Juusonen, Michael Hegner).

Katsotuimmat suomalaiset elokuvat 2000–2009 (Suomen elokuvateattereissa):
*Pahat pojat (Aleksi Mäkelä, 2003) katsojia 614&nbsp;796
*Matti (Aleksi Mäkelä, 2006) katsojia 461&nbsp;665
*Rentun ruusu (Timo Koivusalo, 2001) katsojia 350&nbsp;731
*Rölli ja metsänhenki (Olli Saarela, 2001) katsojia 341&nbsp;963
*Heinähattu ja Vilttitossu (Kaisa Rastimo, 2002) katsojia 320&nbsp;527
*Levottomat (Aku Louhimies, 2000) katsojia 290&nbsp;448
*Joulutarina (Juha Wuolijoki, 2007) katsojia 283&nbsp;327
*Sibelius (Timo Koivusalo, 2003) katsojia 273&nbsp;957
*Rööperi (Aleksi Mäkelä, 2009) katsojia 260&nbsp;020
*Minä ja Morrison (Lenka Hellstedt, 2001) katsojia 245&nbsp;647.

Olli Saarelan *Rukajärven tie* sai 426&nbsp;414 katsojaa, elokuvan ensi-ilta oli vuonna 1999. Maailmanlaajuisesti eniten katsojia keräsivät Aki Kaurismäen ohjaamat elokuvat.

Katso myös Luettelo 2000-luvun suomalaisista elokuvista.

## Urheilu

Suomalaista urheilua ja suomalaisten käsityksiä urheilusankareistaan ravisutti Lahden MM-hiihtojen dopingskandaali 2001, jolloin Suomi menetti dopingrikkomusten takia peräti kolme mitalia. Lopulta Suomi tuli näissä kisoissa kolmanneksi saatuaan kaksi kultaa, viisi hopeaa ja kolme pronssia. 2000-luvun ensikymmenen menestyneimpiä hiihtäjiä on muun muassa Virpi Kuitunen. Hän on ainoa Lahdessa dopingista kiinni jäänyt, joka onnistui myöhemmin vielä palaamaan kansainväliselle huipulle. Kuitunen on voittanut vuosikymmenen aikana yhteensä kuusi kultamitalia. Muita menestyneitä maastohiihtäjiä ovat muun muassa Pirjo Muranen ja Aino-Kaisa Saarinen, jotka ovat myös moninkertaisia kultamitalisteja.

Mäkihyppääjistä muistetaan ainakin Janne Ahonen ja Matti Hautamäki, jotka ovat voittaneet useita mitaleja niin olympia- kuin MM-kisoissa. Hannu Manninen ja Samppa Lajunen voittivat useita kultamitaleja yhdistetyssä hiihdossa. Manninen on myös maailmancupin osakilpailuvoittojen määrällä mitattuna yhdistetyn historian kaikkein menestynein urheilija. Alppihiihtäjä Kalle Palander voitti pujottelun maailmancupin 2002–2003. Tanja Poutiainen on arvokisamitalien määrällä mitattuna Suomen menestynein alppihiihtäjä, joka on voittanut 2000-vuosikymmenellä yhden olympiahopean Torinossa 2006 sekä MM-kisoissa kaksi hopeaa ja kaksi pronssia.

Suomen jääkiekkomaajoukkueen parhaat sijoitukset 2000-luvun ensikymmeneltä ovat MM-hopeamitalit 2001 ja 2007 sekä olympiahopea Torinossa 2006. Merkittävimpiä ajan jääkiekkoilijoita ovat muun muassa Saku Koivu, Ville Peltonen, Teemu Selänne ja Petteri Nummelin. JYP voitti ensimmäisen Suomen-mestaruutensa jääkiekossa huhtikuussa 2009.

Alpo Suhosesta tuli ensimmäinen eurooppalainen NHL-joukkueen päävalmentaja kesäkuussa 2000 joukkueenaan Chicago Black Hawks. Aiemmin hän oli toiminut toisen NHL-joukkueen Toronto Maple Leafsin kakkosvalmentajana.

Vuoden 2005 yleisurheilun maailmanmestaruuskilpailut pidettiin Helsingissä. Suomen menestyminen kisoissa oli kuitenkin varsin heikkoa: ainoa mitali näistä on Tommi Evilän voittama pituushypyn pronssimitali. Vuosikymmenen parhaimpia yleisurheilijoita on etenkin Tero Pitkämäki, joka on keihäänheiton maailmanmestari 2007 ja joka valittiin samana vuonna vuoden eurooppalaiseksi yleisurheilijaksi.

Suomen menestyneimmistä jalkapalloilijoista Sami Hyypiä pelasi Liverpoolissa ja Jari Litmanen useissa eri seuroissa. Hanna-Maria Seppälä voitti ensimmäisenä suomalaisena naisena uinnin maailmanmestaruuden 2003, ja on sen jälkeenkin päätynyt useasti mitalisijoille. Minna Kauppi voitti vuosikymmenen aikana peräti viisi naisten suunnistuksen maailmanmestaruuskultaa. Suomi nousi maailmanmaineeseen myös vammaisurheilussa, kun Leo-Pekka Tähti voitti pyörätuolikelauksen kaksi paralympiakultamitalia Ateenassa 2004 ja yhden Pekingissä 2008.

Kimi Räikkönen on Formula 1 -sarjan maailmanmestari 2007. Kyseessä oli ensimmäinen kausi, jolloin Räikkönen ajoi Scuderia Ferrari -tallissa. Tätä ennen hän ajoi McLarenissa tullen kahdesti MM-sarjan toiseksi. Räikkönen oli kolmas suomalainen Formula 1 -maailmanmestari Keijo Rosbergin (1982) ja Mika Häkkisen (1998 ja 1999) jälkeen. Marcus Grönholm voitti rallin maailmanmestaruuden 2000 ja 2002, jotka jäivät viimeisiksi suomalaismestaruuksiksi kahteenkymmeneen vuoteen.

Suomi voitti ensimmäisen maailmanmestaruutensa salibandyssä joulukuussa 2008. Prahassa Tšekissä pelatussa loppuottelussa Suomi voitti Ruotsin maalein 7–6. Voittomaalin teki jatkoajalla Tero Tiitu. Ruotsi oli voittanut kaikki kuusi lajin aiempaa maailmanmestaruutta.

Elokuussa 1998 paljastunutta pesäpallon sopupeliskandaalia käsiteltiin oikeudessa vuosina 2000–2003. Kaikkiaan 20 Superpesis-joukkueiden jäsentä tuomittiin törkeästä petoksesta, petoksesta tai avunannosta petokseen ehdollisiin vankeusrangaistuksiin ja sakkoihin sekä maksamaan Pitkävedossa voittamansa rahat Veikkaukselle.

## Muoti

2000-luvun ensikymmenellä elettiin pääsääntöisesti nousukautta, ja merkkivaatteet olivat suosittuja. Naisten muoti-ilmiöitä olivat muun muassa varvas- ja rannekorut, Velour-oloasut, leggingsit, pitkät puserot, glitterit, korkokengät ja ballerina-kengät. Monet muotitietoiset naiset suosivat ylisuuria aurinkolaseja, lantiofarkkuja, UGG-saappaita ja monogrammilaukkuja. Ystävyysrannekkeet olivat yleisiä etenkin nuorisolla. Korkeavyötäröiset farkut tekivät paluun. Värikkäät Crocs-muovikengät olivat suosittuja iästä tai sukupuolesta huolimatta. Muodissa näkyi vahvasti myös retrotyyli: esimerkiksi jo 1960-luvulla suunniteltu Marimekon Unikko-kuosi oli näkyvästi esillä muodissa.

2000-luvun alussa oli monipuolisesti erilaisia nuorisokulttuureita, jotka muotoutuivat internetin ja musiikin murroksessa. Niitä olivat muun muassa pissikset, jotka olivat usein räävittömiä, auktoriteetteja vastustelevia ja siideriä juovia teinityttöjä. He meikkasivat voimakkaasti, värjäsivät hiuksensa näyttävästi ja pukeutuivat matalavyötäröisiin farkkuihin, usein pinkkeihin napapaitoihin ja merkkivaatteisiin. Löyhästi pissisten miespuolisia vastineita olivat fruittarit, jotka olivat tarkkaa huolta ulkonäöstään pitäneitä poikia. Heidän pukeutumistyyliin kuuluivat muun muassa valkoiset pillifarkut, monien eri vaatemerkkien samanaikainen käyttö, huivit, korut ja linnunpesää muistuttavat kampaukset. Sekä pissikset että fruittarit kokivat paheksuntaa ja pilkkaa, koska he rikkoivat sukupuolirooleja. Emotyyli oli suosittu emomusiikin kuuntelijoiden keskuudessa, ja siihen kuuluivat muun muassa musta silmämeikki, näyttävästi värjätyt hiukset, lävistykset, pillifarkut, bändipaidat, niittivyöt, kravatit, ketjut ja tennarit. Siinä oli osittain samoja piirteitä hevarimuodin kanssa, johon kuuluivat pitkät, usein värjätyt hiukset, bändipaidat, farkkuliivit, nahkavaatteet ja mustan värin yliedustus, kun taas rap-musiikin myötä tulleeseen hopparimuotiin kuuluivat rullalautailu, väljät t-paidat ja hupparit, roikkuvat housut, skeittikengät ja lippalakit tasaisine lippoineen ja hologrammitarroineen (eli ns. snapbackit).

## Ruoka ja juoma

Kolmannelle vuosituhannelle tultua ruoanlaitosta oli tullut muotia, mikä näkyi etenkin television ruokaohjelmien sekä aikakauslehtien ruoka-artikkelien lisääntymisellä. Ruuan merkitys nautinnon lähteenä oli kasvanut samalla kun perinteisen ravitsemuslähtöisen ajattelun merkitys oli pienentynyt. Luomutuotteet ja lähiruoka kasvattivat suosiotaan, ja eri ihmisten välisten ruokailutottumusten erot kasvoivat selvästi. Kasvissyöjien määrä alkoi nousta, mutta lihan kokonaiskulutus jatkoi yhä nousuaan. Erityisesti broilerinlihan kulutus nousi. Niin ikään valmisruokien, majoneesipohjaisten salaattien, pikapuurojen, myslien ja energiajuomien myynti ja kulutus nousivat.

Kulttuurillinen kansainvälistyminen näkyi myös uuden vuosituhannen ruokakulttuurissa. Monet uudet, eksoottiset ruoat veivät suosiota kotimaisilta perinneruoilta. Etenkin monet aasialaiset ruoka-aineet ja ruokalajit, kuten sushi, kookosmaito, nuudelit ja makea chilikastike, vakiinnuttivat paikkansa suomalaisessa ruokakulttuurissa. Niin ikään myös erilaisten ranskalaisten, italialaisten ja espanjalaisten makkaroiden, kinkkujen ja juustojen suosio kasvoi 2000-vuosikymmenellä. Tosin monet kotimaiset perinneruoat pitivät yhä pintansa. Lihapyörykät, paistettu kala, pihvi tai leike, makaronilaatikko ja jauhelihakastike kuuluivat yhä suomalaisten suosikkiruokiin. Myös italialaisperäiset pizza ja lasagne kuuluivat suomalaisten lempiruokiin.

Yökerhot olivat vuosikymmenen aikana hyvin suosittuja, ja niitä avattiin paljon etenkin Helsinkiin. Pääosa oluesta siirtyi lasipulloista tölkkeihin. Vuosina 2004–2007 suomalaiset joivat yli 12 litraa puhdasta alkoholia 15 vuotta täyttänyttä asukasta kohden eli enemmän kuin koskaan muulloin. Alkoholinkulutusta oli kasvattanut etenkin vuonna 2004 toteutettu alkoholiveron huomattava alennus. Vuosikymmenen lopulla alkoholiveron korotus ja taloudellinen laskukausi hillitsivät alkoholinkäyttöä ja vähensivät yökerhojen suosiota. Nuorten alkoholinkäyttö kuitenkin väheni vuosi vuodelta.

## Kuolleita
Suomessa kuolivat 2000-luvun ensikymmenellä muun muassa seuraavat merkkihenkilöt:

*Teuvo Tulio (1912–2000), elokuvaohjaaja, käsikirjoittaja ja näyttelijä
*Mona-Lisa Pursiainen (1951–2000), pikajuoksija ja olympiavoittaja
*Pauli Räsänen (1928–2000), laulaja
*Lars Jansson (1926–2000), sarjakuvapiirtäjä ja kirjailija
*Ilkka Lammi (1976–2000), taidemaalari
*Pekka Oivio (1918–2000), ammattiyhdistysjohtaja
*Laila Kinnunen (1939–2000), iskelmälaulaja
*Kim Borg (1919–2000), oopperalaulaja 
*Martti Kainulainen (1927–2000), näyttelijä
*Erno Paasilinna (1935–2000), kirjailija
*Rose-Marie Precht (1938–2000), näyttelijä
*Kalle Päätalo (1919–2000), menestynyt kirjailija
*Johannes Virolainen (1914–2000), valtioneuvos, kansanedustaja ja Suomen pitkäaikaisin ministeri
*Sakari Puurunen (1921–2000), teatterinjohtaja
*Olavi Ahonen (1923–2000), näyttelijä
*Tuomas Anhava (1927–2001), kirjailija ja suomentaja
*Maija Isola (1927–2001), tekstiilitaiteilija
*Kirsti Lagerspetz (1932–2001), psykologian professori
*Tenho Saurén (1926–2001), näyttelijä
*Harri Sirola (1958–2001), kirjailija
*Irma Seikkula (1914–2001), näyttelijä
*Tove Jansson (1914–2001), Muumeista tunnettu kirjailija ja kuvataiteilija
*Spede Pasanen (1930–2001), viihteen monitoimimies
*Nils-Aslak Valkeapää (1943–2001), saamelainen taiteilija ja kansainvälisesti tunnettu saamelaiskulttuurin edistäjä
*Risto Orko (1899–2001), elokuvaohjaaja ja -tuottaja
*Niilo Hämäläinen (1922–2001), ammattiyhdistysjohtaja
*Kerttu-Kaarina Suosalmi (1921–2001), kirjailija 
*Jouko Tyyri (1929–2001), kirjailija
*Ester Erhomaa (1906–2001), kirjailija
*Armi Aavikko (1958–2002), laulaja, Miss Suomi 1977
*Martti Miettunen (1907–2002), valtioneuvos ja kolminkertainen pääministeri
*Helena Kara (1916–2002), näyttelijä
*Alpo Ruuth (1943–2002), kirjailija
*Taisto Sinisalo (1926–2002), poliitikko
*Jack Witikka (1916–2002), teatteri- ja elokuvaohjaaja
*Anja Eerikäinen (1933–2002), eläinsuojeluvalvoja
*Joppe Karhunen (1913–2002), eversti, Mannerheim-ristin ritari, kirjailija
*Seija Karpiomaa (1932–2002), iskelmälaulaja
*Jorma Kurvinen (1931–2002), kirjailija
*Ragni Malmstén (1933–2002), iskelmälaulaja
*Jaakko Salo (1930–2002), viihdesäveltäjä, -sovittaja ja -tuottaja
*Marjatta Pokela (1925–2002), laulaja, sanoittaja, säveltäjä
*Leif Wager (1922–2002), näyttelijä 
*Simo Häyhä (1905–2002), sotaveteraani ja eräs kaikkien aikojen tehokkaimmista tarkka-ampujista
*Niilo Tarvajärvi (1914–2002), juontaja, kamarineuvos
*Eino S. Repo (1919–2002), Yleisradion pääjohtaja
*Ensio Siilasvuo (1922–2003), kenraali
*Georg Henrik von Wright (1916–2003), filosofi ja akateemikko
*Jan-Magnus Jansson (1922–2003), valtiotieteilijä ja poliitikko
*Pekka Herlin (1932–2003), teollisuusjohtaja
*Jaakko Lassila (1928–2003), Kansallis-Osake-Pankin pääjohtaja
*Jyrki Otila (1941–2003), tietokilpailumies, europarlamentaarikko
*Peter Lindroos (1944–2003), oopperalaulaja
*Kaija Pakkanen (1915–2003), kirjailija
*Anni Polva (1915–2003), kirjailija
*Gösta Sundqvist (1957–2003), Leevi and the Leavings -yhtyeen laulaja
*Veikko Hakulinen (1925–2003), maastohiihtäjä ja kolminkertainen olympiavoittaja
*Eila Hiltunen (1922–2003), kuvanveistäjä 
*Antti Nurmesniemi (1927–2003), sisustusarkkitehti, professori 
*Sylvi Salonen (1920–2003), näyttelijä, teatterineuvos
*Veikko Sinisalo (1926–2003), näyttelijä
*Mikko Juva (1918–2004), historioitsija, arkkipiispa
*Kalevi Sorsa (1930–2004), sosiaalidemokraattipoliitikko ja Suomen pitkäaikaisin pääministeri
*Vivica Bandler (1917–2004), teatteriohjaaja, teatterinjohtaja ja akateemikko
*Raija Siekkinen (1953–2004), kirjailija
*Adolf Ehrnrooth (1905–2004), jalkaväenkenraali
*Sylvi Saimo (1914–2004), meloja, olympiavoittaja
*Eeva Joenpelto (1921–2004), kirjailija
*Eila Kivikk’aho (1921–2004), runoilija
*Aki Sirkesalo (1962–2004), muusikko
*Ritva Ahonen (1928–2004), lausuntataiteilijatar ja näyttelijätär
*Aarne Saarinen (1913–2004), poliitikko ja ammattiyhdistysjohtaja
*Kain Tapper (1930–2004), kuvanveistäjä ja akateemikko
*Usko Meriläinen (1930–2004), säveltäjä
*Matti Pekkanen (1925–2004), valtakunnansovittelija
*Marjatta Kurenniemi (1918–2004), kirjailija
*Curt Lincoln (1918–2004), kilpa-autoilija ja liikemies
*Ossi Räikkä (1935–2004), näyttelijä ja ohjaaja
*Onni Oja (1909–2004), taidemaalari

*Mikko Ala-Leppilampi (1943–2005), juoksija
*Helena Haavisto (1927–2005), näyttelijä
*Jukka Kajava (1943–2005), toimittaja ja kriitikko
*Jussi Kylätasku (1943–2005), kirjailija
*Tamara Lund (1941–2005), laulaja ja näyttelijä
*Veikko Helle (1911–2005), poliitikko
*Arto Melleri (1956–2005), runoilija
*Usko Viitanen (1928–2005), oopperalaulaja
*Armand Lohikoski (1912–2005), elokuvaohjaaja, käsikirjoittaja ja media-alan uranuurtaja
*Rauha Rentola (1919–2005), näyttelijä
*Pauli Toivonen (1929–2005), ralliautoilija
*Veikko Hursti (1924–2005), vähäosaisten auttaja
*Kikka (1964–2005), pikkutuhmista pop-kappaleistaan tunnettu viihdetaiteilija
*Pentti Lumikangas (1926-2005), taidemaalari -ja graafikko
*Pauli Granfelt (1921–2005), viihdemuusikko
*Vilho Luolajan-Mikkola (1911–2005), säveltäjä
*Paavo Liski (1939–2005), näyttelijä ja teatteriohjaaja
* Ilpo Hakasalo (1937–2006), musiikkitoimittaja ja -kirjailija
*Elina Karjalainen (1927–2006), kirjailija
*Nándor Mikola (1911–2006), taidemaalari
*Tabe Slioor (1926–2006), mannekiinikoulun johtaja
*Ville-Veikko Salminen (1937–2006), näyttelijä, ohjaaja
*Matti Tuominen (1940–2006), näyttelijä
*Timo Sarpaneva (1926–2006), kansainvälisesti arvostettu taiteilija ja professori
*Erik Bergman (1911–2006), säveltäjä ja akateemikko
*Mauri Favén (1920–2006) taidemaalari, professori
*Anita Snellman (1924–2006), taiteilijaprofessori 
*Juice Leskinen (1950–2006), suomirockin grand old man
*Jarkko Laine (1947–2006), kirjailija
*Mirjam Helin (1911–2006), laulaja ja mesenaatti
*Eino Jutikkala (1907–2006), historioitsija ja akateemikko
*Kosti Klemelä (1920–2006), näyttelijä
*Esko Nikkari (1938–2006), näyttelijä
*Reko Lundán (1969–2006), kirjailija ja teatteriohjaaja
*Kirka (1950–2007), Suomen menestyneimpiä iskelmätähtiä
*Eeki Mantere (1949–2007), viihdetaiteilija ja Hullujussi-yhtyeen solisti
*Bertel Gardberg (1914–2007), muotoilija, hopeaseppä ja akateemikko
*Rauni Mollberg (1929–2007), menestynyt elokuva- ja TV-ohjaaja sekä akateemikko
*Martti Pokela (1924–2007) kanteletaiteilija, kansanmuusikko ja professori
*Eva Hemming (1923–2007), tanssitaiteilija 
*Eva Brummer (1901–2007), tekstiilitaiteilija 
*Lasse Pihlajamaa (1914–2007) harmonikkataiteilija, musiikkineuvos
*Tarja-Tuulikki Tarsala (1937–2007), näyttelijä
*Marjatta Raita (1944–2007), näyttelijä
*Väinö Kirstinä (1936–2007), kirjailija
*Rolf Kullberg (1930–2007), Suomen Pankin pääjohtaja
*Esko Rahkonen (1936–2007), iskelmälaulaja
*Bror Wahlroos (1928–2007), kansliapäällikkö
*Markku Peltola (1956–2007), näyttelijä
*Mikko Jokela (1928–2007), poliitikko
*Anki Lindqvist (1945–2007), laulaja
*Erkki Junkkarinen (1929–2008), iskelmälaulaja
*Tapio Hämäläinen (1922–2008), näyttelijä
*Jyrki Hämäläinen (1942–2008), päätoimittaja
*Gunnar Pohjola (1927–2008), taidemaalari
*Martti Jaatinen (1928–2008), arkkitehti
*Kata Jouhki (1921–2008), metsäneuvos, partiojohtaja
*Markku Kivekäs (1947–2008), päätoimittaja
*Tauno Marttinen (1912–2008), säveltäjä
*Tauno Äikää (1917–2008), urkutaiteilija 
*Paavo Haavikko (1931–2008), kirjailija ja akateemikko
*Inga-Britt Wik (1930–2008), kirjailija
*Ere Kokkonen (1938–2008), menestynyt elokuvaohjaaja, käsikirjoittaja ja näyttelijä
*Mandi Lampi (1988–2008), laulaja ja näyttelijä
*Mia Permanto (1988–2008), laulaja ja juontaja
*Pehr Henrik Nordgren (1944–2008), säveltäjä
*Veikko Uusimäki (1921–2008), näyttelijä
*Pekka Pohjola (1952–2008), muusikko ja säveltäjä
*Erkki Pohjola (1931–2009), kuoronjohtaja
*Matti Inkinen (1958–2009), muusikko
*Pentti Kouri (1949–2009), kansantaloustieteilijä ja sijoittaja
*Tuulikki Pietilä (1917–2009), taidegraafikko
*Göran Schildt (1917–2009), kirjailija
*Kyllikki Virolainen (1924–2009), kansanedustaja
*Helvi Sipilä (1915–2009), juristi, YK:n apulaispääsihteeri
*Åke Lindman (1928–2009), näyttelijä ja ohjaaja
*Tapani Aartomaa (1943–2009), graafikko
*Nanny Still (1926–2009), lasitaiteilija 
*Veikko Huovinen (1927–2009), kirjailija
*Marita Nordberg (1929–2009), näyttelijä
*Jyrki Kovaleff (1954–2009), näyttelijä
*Keijo Komppa (1928–2009), näyttelijä
*Martti Palo (1943–2009), näyttelijä
*Jörgen Petersen (1931–2009), muusikko
*Anu Kaipainen (1933–2009), kirjailija

## Lähteet
*Tilastokeskus (Stat.fi)
**Mitä missä milloin, Kansalaisen vuosikirja 2001*. Helsinki: Otava, 2000. .
* *Mitä missä milloin, Kansalaisen vuosikirja 2002*. Helsinki: Otava, 2001. .
* *Mitä missä milloin, Kansalaisen vuosikirja 2003*. Helsinki: Otava, 2002. .
* *Mitä missä milloin, Kansalaisen vuosikirja 2004*. Helsinki: Otava, 2003. .
* *Mitä missä milloin, Kansalaisen vuosikirja 2005*. Helsinki: Otava, 2004. .
* *Mitä missä milloin, Kansalaisen vuosikirja 2006*. Helsinki: Otava, 2005. .
**Mitä missä milloin, Kansalaisen vuosikirja 2007*. Helsinki: Otava, 2006. .
**Mitä missä milloin, Kansalaisen vuosikirja 2008*. Helsinki: Otava, 2007. .
**Mitä missä milloin, Kansalaisen vuosikirja 2009*. Helsinki: Otava, 2008. .
* *Mitä missä milloin, Kansalaisen vuosikirja 2010.* Helsinki: Otava, 2009. .
* *Mitä missä milloin, Kansalaisen vuosikirja 2011*. Helsinki: Otava, 2010. .

### Viitteet

## Aiheesta muualla

*Stat.fi Miten Suomi selviää?